Cara Buat Cheesy Wedges Ala KFC Di Rumah. Jimat, Baru Puas Makan!

Anak-anak memang suka makan cheesy wedges, dan antara yang paling popular tentulah yang terdapat di KFC.
Tahukah anda, sebenarnya cara buat wedges kentang ini bukanlah sesukar mana. Bahannya pun mudah didapati. Jom ikuti perkongsian Puan Salimah Olie untuk resepi cheesy wedges ala KFC ini. Mudah sangat!

Cara Buat Wedges Kentang Ala KFC Oleh Salimah Olie
Berikut adalah bahan dan resepi yang diperlukan untuk membuat cheesy wedges ala KFC yang sedap dan lazat.
Bahan-bahan

4 biji kentang – Kalau tak nak kupas kulit pun tak mengapa. Tapi, pastikan ianya dibasuh bersih ya.

Mixed herbs

Lada sulah

Garam

Tepung jagung (boleh juga guna tepung goreng serbaguna Bestari)

Cara-cara
1. Potong Kentang

Pertama sekali, potongkan kentang dalam bentuk wedges.

2. Kukus
Kemudian, kukuskan kentang supaya agak-agak lembut. Lebih kurang dalam 5-7 minit.

3. Gaulkan Mixed Herbs
Selepas dikukus, keluarkan dan letak dalam mangkuk. Tabur mixed herbs, lada sulah dan garam. Ini jenama yang saya gunakan. Nak gunakan jenama lain pun boleh.
Gaulkan biar sebati.

4. Taburkan Tepung Jagung
Seterusnya, taburkan pula tepung jagung. Gaul sebati.

5. Goreng
Goreng tenggelam dalam minyak hingga kekuningan dan garing. Apabila siap, bolehlah dihidang bersama sos cili atau sos cheesy.
Di bawah ini adalah cara membuat sos cheesy homemade.

Cara Buat Sos Cheesy Homemade
Berikut adalah bahan dan cara membuat sos cheesy homemade yang boleh anda cuba.
Bahan-bahan

3-4 sudu makan mentega / marjerin
250ml susu segar / susu cair
1 sudu makan tepung gandum yang diayak
1 kiub pati ayam
6 keping keju biasa
sedikit serbuk lada hitam & lada putih
sedikit pewarna kuning (optional)

Cara-cara
1. Panaskan Bahan
Mula-mula, cairkan mentega. Kemudian masukkan susu dan tepung gandum. Kacau sehingga tepung sebati.
2. Masukkan Kepingan Keju
Masukkan pula kepingan keju, kiub pati ayam dan serbuk lada. Kacau sebati hingga masak.
Pewarna kuning boleh ditambah untuk menaikkan warnanya.
3. Siap
Pastikan sos tidak terlalu pekat atau terlalu cair. Agak-agak dah sesuai, boleh tutup apinya dan terus dihidang bersama kentang wedges tadi. Tambah mayonis pun sedap.
* Kalau nak lagi mudah, gunakan terus serbuk cheese segera. Cuma ambil 3 sudu besar serbuk ini dan bancuh dengan air panas. Kacau-kacau hingga ia menjadi sos.

Selamat Mencuba!
Mudahnya cara buat wedges kentang ala KFC ini. Memang jimat dan berbaloi untuk anda cuba sendiri di rumah. Mudah dan murah. Semestinya lazat! Tak rugi mencubanya. Tentu anak-anak suka, bukan?

**Resepi asal dan cara buat wedges kentang ini adalah oleh Puan Salimah Olie. Anda boleh mendapatkan serbuk cheese yang mudah dan lazat ini melalui Facebook Salimah Olie atau page Cheese Powder dan Tepung Magik.


Wanita Ini Kongsi Cara Masak Ikan Buntal. Berani Makan Tak?

Kalau sebut pasal ikan buntal, memang tak ramai yang biasa memakannya. Malah, tak kurang juga yang takut nak makan ikan buntal kerana ia juga dilabel sebagai makanan eksotik atau merbahaya kerana beracun.
Tapi sebenarnya di sesetengah tempat seperti di kawasan perkampungan nelayan, terutamanya di Sarawak dan Sabah, ikan buntal adalah hidangan yang amat istimewa. Antara sajian popular ialah buntal goreng, lauk tumis berkunyit, dan sagol buntal.

Dalam artikel ini, salah seorang pembaca kami, Abel Lione Karia yang berasal dari Semporna, ingin berkongsikan cara masak ikan buntal. Mari ikuti perkongsian beliau selanjutnya di bawah ini.
Cara Masak Ikan Buntal Dengan Betul
Hari ini saya nak share cara-cara nak bersihkan ikan buntal dan cara nak masak ikan ini.

Walaupun agak leceh nak sediakan, tapi hasilnya memang memuaskan. Betullah kata orang, makanan yang paling susah disediakan itulah paling sedap dimakan. Jom tengok cara saya sediakan ikan buntal ini.

Bahan-bahan

Ikan buntal
Bawang merah yang kecil (10 ulas)
Serai (10 batang)
Halia (besar ibu jari)
Bawang putih (10-15 ulas)
Kunyit atau serbuk (1 sudu kecil)
Lada (agak-agak ikut pedas)
Perasa
Minyak untuk menumis
Air 1 cawan

Cara-cara
1. Rebus
Mula-mula, rebus dulu ikan buntal bersama dengan serai 4 batang.
Ada juga yang mengeluarkan insang / hempedu / isi perut ikan tersebut, terlebih dahulu sebelum merebus ikan buntal. Tapi biasanya saya rebus dulu.

2. Cabut Duri & Buang Hempedu
Bila dah rebus, toskan dan angkat dari periuk. Kemudian cabut duri dan buang hempedu beracun dalam perutnya.

Oh ya, hatinya kita ambil sebab ia akan memberi rasa lemak pada masakan nanti. Inilah rupa hatinya. Yang lain-lain kita buang ya.

3. Carikkan Isinya
Seterusnya, bolehlah carik-carikkan isi dan juga lemak ikan buntal.

4. Mula Menumis & Masak Seperti Biasa
Selepas isinya dah disediakan, panaskan minyak dan tumbuk bahan-bahan tumisan. Tumis bahan sampai garing dan naik bau.
Kemudian masukkan dulu hati ikan buntal dan kacau hingga sebati. Lepas itu barulah masukkan isi ikan buntal yang telah dicarik. Gaul sampai semua sebati dan cukup masak.

5. Tambahkan Air
Akhir sekali, letak 1 cawan air supaya boleh berkuah sedikit. Tunggu hingga mendidih dan tutup api.
Siap untuk dihidang!

Sedap Memang Sedap, Tapi Mesti Tahu Caranya!
Hanya mereka yang pernah cuba memakan ikan buntal akan tahu kelazatan masakan ini. Sungguhpun ianya diketahui beracun, ia tetap menjadi makanan yang lazim dalam sesetengah masyarakat.
Apa yang penting ialah ikan itu perlu dibersihkan dengan cara yang betul sebelum dimasak. Bahkan, sekiranya secara tidak sengaja isi perut ikan tersebut terpotong, ada yang akan membuang seluruh ikan tersebut bagi mengelakkan keracunan.
Jadi, pastikan anda benar-benar berguru dengan yang pakar sebelum masak ikan buntal ini ya!
*Cara masak ikan buntal ini adalah perkongsian asal oleh Abel Lione Karia. Ia diterbitkan semula dengan kebenaran. Untuk pertanyaan lebih lanjut, sila rujuk post asal beliau di SINI.


Resepi Cara Masak Nasi Ayam Dari A-Z, Dijamin Sedap Macam Di Kedai!

Aroma nasi ayam yang menyengat pasti akan menarik selera sesiapa sahaja. Ayam yang diperap dengan sempurna bersama sup panas dan sambal yang pedas serta sedikit manis memang menambat deria rasa. Sangat senang sebenarnya nak buat nasi ayam. Berikut langkah demi langkah untuk hasilkan hidangan lengkap nasi ayam.
BAHAN-BAHAN NASI AYAM (UNTUK 2 ORANG MAKAN)

– 2 ulas bawang merah
– 2 ulas bawang putih

– 1 inci halia

– 2 helai daun pandan
– 1 kiub pati ayam
– Sedikit butter – saya masak jenis tak sukat so kalau awak nak masak boleh la guna butter dalam 2 – 3 sudu macam tu bergantung pada bilangan hidangan
BAHAN-BAHAN UNTUK DITUMIS

– Bawang merah
– Bawang putih
– Halia
– Butter
TUMISKAN BAHAN

– Panaskan sedikit minyak masak
– Cairkan butter
– Masukkan bahan2 tadi – tumis sehingga bertukar warna
– Masukkan tumisan ini di dalam periuk nasi yang berasnya sudah dibasuh. Selepas itu boleh letak daun pandan, kiub ayam & sedikit serbuk kunyit untuk warna nasi kuning
LETAKKAN DALAM RICE COOKER

Setelah bahan2 tadi digaul, letak dalam rice cooker boleh lah tekan masak
PENYEDIAAN AYAM

Didihkan air dalam periuk lepas tu masukkan ayam yang telah dibasuh bersih. Rebus ayam sehingga bertukar warna menjadi putih. Bila dah jadi warna putih, asingkan ayam.

Yang ni air rebusan ayam tadi. Jangan buang banyak kegunaan nanti
BAHAN-BAHAN UNTUK PERAP AYAM

– Kicap manis
– Sos tiram
– Madu
Gaul semua bahan2 di atas bersama dengan ayam yang direbus tadi. Saya tak tambah garam sebab sos tiram dah masin. Kuantiti tu saya agak2 je. Bila dah sebati perap selama 1 jam. Kadang2 bila nak cepat perap selama 30 minit pon dah ok tapi lagi lama perap lagi best. Kicap perapan tu jangan dibuang. Tuangkan dalam mangkuk sebab ianya akan diguna untuk makan bersama nasi nanti
GORENGKAN AYAM

Panaskan minyak sehingga betul2 panas. Slowkan api then masukkan ayam yang diperap tadi. Goreng dalam 3 – 5 minit macam tu. Bila ayam dah bertukar warna koko angkat lah ia nanti hangit pulak kalau lama-lama.

Haaaa ni la rupa bila ayam tu dah siap digoreng.
SUP AYAM

– Air rebusan ayam tadi
– Sup Bunjut
– 1 kiub ayam
– Sedikit garam
– Season to taste
BAHAN-BAHAN UNTUK SAMBAL

– 1 cili besar
– 7 ulas cili padi (lebihkan kalau nak lagi pedas)
– 1 biji tomato
– 3 senduk air rebusan ayam

– Potong bahan2 sebelum dimasukkan dalam blender
– Masukkan 3 senduk air rebusan ayam
– Blender sehingga sebati & hancur

– Cili yang di blend tadi dimasak di atas dapur
– Campurkan gula, garam, air, sedikit cuka
– Season to taste
– Masak sehingga sedikit pekat lepas tu tutup api

Rupa sup ayam, sambal & kicap

Tadaaaa Nasi Ayam Simple. Selamat menjamu selera!
Sumber : Rozlyn Farah Diana


Tak Payah Beli Lagi. Ini Cara Membuat Bawang Goreng Yang Lebih Rangup & Wangi

“Alahai, tak berapa sedaplah bawang goreng yang dibeli ni. Potong stim betul nak makan dengan nasi goreng favourite aku. Kalau rangup-rangup memang boleh licin aku ratah macam tu aja.”
Bawang goreng memang selalu dijadikan bahan penghias makanan atau pelengkap selera bagi mereka yang begitu meminatinya. Hampir semua hidangan sesuai ditaburkan dengan bawang goreng. Tak kiralah sup ayam, mee goreng, soto dan sebagainya. Makan dengan nasi putih dan telur goreng pun dah cukup sedap. Ada pula yang boleh makan bawang goreng ni sebagai snek begitu saja.

Sebenarnya tak susah pun nak buat bawang goreng sendiri di rumah. Bahkan, lebih terjamin kebersihan dan bahan-bahannya. Tak payah beli lagi, rujuk saja langkah yang ditunjukkan oleh Puan Shida ini. Anda pasti boleh hasilkan bawang goreng yang sedap, wangi dan rangup!
Cara Membuat Bawang Goreng Yang Lebih Rangup & Wangi
Berikut adalah langkah-langkah dan cara membuat bawang goreng yang cukup mudah. Ikutlah sebiji-sebiji, insha Allah hasilnya memang terbaik dan setanding macam di kedai.

1. Kupas

Mula-mula mestilah kena kupaskan kulit bawang putih dan bawang merah dulu.

2. Hiris
Kemudian, hiriskan nipis-nipis macam dalam gambar di bawah ini.

3. Gaul Dengan Garam
Seterusnya kita gaulkan dengan 1 sudu teh garam.

4. Masukkan Tepung Beras
Sekarang kita masukkan pula 2-3 sudu tepung beras.

Gaulkan hingga merata ke semua bahagian bawang yang telah dihiris tadi.

5. Goreng
Gunakan guna minyak yang penuh supaya dapat menutupi semua bawang yang nak digoreng nanti. Tunggu minyak panas dan lepas itu, kita bolehlah gorengkan macam biasa.
Guna api sederhana saja supaya bawang goreng betul-betul masak dengan rangup dan yang penting, tak cepat hangus.

Tunggu hingga garing dan nampak keperangan macam dalam gambar di bawah ni.

6. Angkat & Tos
Bila dah nampak masak macam ni, bolehlah diangkat dan ditoskan untuk dibuang minyak berlebihan.

7. Sejukkan & Simpan
Akhir sekali, simpankan bawang goreng ke dalam bekas kedap udara. Jangan tutupkan bekas masa masih panas-panas ya, tunggu sejuk dulu baru simpan.

Siap, Dah Boleh Makan!
Beginilah hasil bawang goreng yang dah siap dimasak tadi. Dah bolehlah dimakan dengan makanan kegemaran anda. Tak payah ke kedai nak membelinya lagi.

Mudah sungguh kan? Kos nak membuatnya pun tersangatlah jimat. Jadi, bolehlah cuba buat sendiri saja nanti ya.

*Cara membuat bawang goreng homemade yang dikongsikan oleh Puan Shida ini telah disunting dan diterbitkan semula dengan kebenaran. Untuk sebarang tips dan pertanyaan, boleh rujuk post asal beliau di SINI.


Resepi Carbonara French Fries Cheese Leleh, Anak-Anak Mesti ‘Repeat’!

Kentang goreng atau french fries merupakan makanan kegemaran setiap peringkat umur. Bukan sahaja digemari oleh kanak-kanak, malah orang dewasa juga menyukainya.
Selalu makan kentang goreng bersama sos cili atau mayonis sahaja kan? Apa kata kita buat resepi baru untuk anak-anak makan hujung minggu ini ketika menonton televisyen atau beriadah.

Baca juga: Resepi Burger Terung, Memang Sesuai & Sedap Untuk Diet!
FRENCH FRIES CARBONARA CHEESE
Wah! Kalau carbonara selalunya dipadankan bersama pasta pilihan tetapi kali ini berbeza pula apabila dicampur bersama french fries dan dipenuhi kepingan cheese, sos cili dan mayonis. Mari kita lihat bagaimana cara membuat resepi baharu ini.

Bahan-bahan diperlukan:

Sepaket french fries
Satu paket soup campbells
Satu sudu butter
2 ulas bawang putih
Sosej
1 cawan susu segar
Satu sudu chili flakes
Sedikit serbuk hitam, garam dan gula

Cara-cara penyediaan:
– Salut french fries kedalam tepung kering dan gaulkan sebati. Kemudian goreng french fries sehingga garing dan ketepikan.

– Sediakan sos carbonara. Tumis 2 ulas bawang putih menggunakan butter. Kemudian masukkan 1 cawan susu segar atau cair. Masukkan sosej yang sudah dipotong halus dan sepaket soup campbells. Perasakan menggunakan chili flakes, serbuk lada hitam, garam dan gula secukupnya. Masak selama 10-15 minit.

– Masukkan french fries yang telah digoreng ke dalam loyang atau bekas yang bersesuaian. Tuangkan sos carbonara dan dihiaskan dengan kepingan keju, sos cili dan mayonis. Bakar selama 15-20 minit dan suhu 160C.

Menarik kan? Selamat mencuba
Sumber: Mastura Razali Via Masak Apa Hari Ini


Resepi Macaroni Carbonara Paling Simple, Cepat & Sedap. Anak Mesti Suka!

“Esok kawan-kawan nak datang beraya, nak masak apa best ye?”
Nampaknya minggu-minggu terakhir Syawal ni masih banyak open house dan jemputan ke majlis Hari Raya. Dalam masa yang sama, tentu kita pun tak nak ketinggalan mengajak kawan-kawan dan saudara-mara datang berziarah sambil mengeratkan silaturrahim.

Bagi yang dah kering idea dan tak tahu nak masak apa untuk jamuan hari raya , bolehlah cuba resepi carbonara memggunakan makaroni atau spaghetti yang dikongsikan oleh Puan Fateen Hamdan ini.
Bukan apa, kadang-kadang kita pun jemu juga makan ketupat dan rendang. Memang mudah tapi sangat sedap. Anak-anak pun mesti suka.

Bahan-bahannya mudah cari. Nak memasaknya pun tak ambil masa lama. Jom kita tengok resepinya di bawah ini.

Resepi Macaroni Carbonara Paling Simple & Sedap. ‘Confirm’ Makan Bertambah
Bahan-bahan

Macaroni – 2 peket (rebus dan toskan)
Prego – Mushroom carbonara 2 tin
Full cream milk – secawan
Cendawan butang – 1 tin (toskan)
Bawang holland – setengah biji (cincang)
Bawang putih – 5 ulas (cincang)
Udang
Sosej (potong-potong)
Mixed herbs
Kiub ayam with NO MSG (dua ketul) masuk semasa tumis jadi tak perlu tambah apa-apa garam
Cili padi (potong-potong je) (kalau suka pedas)
Butter untuk menumis

Cara-cara
1. Rebus Macaroni
Mula-mula sekali, rebuskan macaroni bagi empuk.
Kalau tak ada macaroni boleh gantikan dengan pasta lain atau spaghetti.
2. Tumis
Kemudian panaskan kuali, masukkan butter secukupnya dan tumiskan bawang sampai naik bau.

3. Masukkan Udang, Sosej & Cendawan
Seterusnya masukkan udang, sosej dan cendawan.
Boleh juga tambahkan apa-apa sayuran lain ikut suka.

4. Masukkan Sos Carbonara
Lepas tu boleh masukkan sos carbonara. Ada banyak jenis, saya gunakan perasa carbonara cendawan macam dalam gambar ni.

5. Tambah Susu Segar
Sekarang bubuh pulak susu segar dalam 1 cawan untuk bagi rasa creamy dan lemak-lemak. Memang sedap!

6. Perasakan
Saya perasakan dengan kiub ayam tanpa MSG. Kiub ni dah cukup masin, jadi tak payah bubuh garam lagi.
Lepas tu taburkan mixed herb untuk naikkan lagi rasa.

7. Masukkan Macaroni
Akhir sekali, bolehlah masukkan macaroni yang dah direbus awal-awal tadi dan ditos sekali.
Kacau hingga sebati.
Siap!

Mudah, Cepat & Berkhasiat
Wah, nampak menyelerakan sangat. Sesuai untuk hidangkan pada tetamu dan boleh juga pelbagaikan menu untuk open house kan?
Menu begini memang kanak-kanak suka. Senang hati mak-mak nak bagi anak makan nanti.
Jadi selamat mencuba, jangan lupa share tau!

*Resepi carbonara macaroni ini dikongsikan oleh Puan Fateen Hamdan menerusi Facebook. Ia telah disunting da diterbitkan semula dengan kebenaran, untuk maklumat lanjut dan sebarang pertanyaan boleh rujuk post asal beliau di SINI.


Resepi Carbonara Tanpa Guna Cream Atau Susu, Tapi Masih ‘Maintain’ Sedap!

Salah satu jenis makanan Barat yang menjadi kegemaran ramai termasuk kanak-kanak adalah carbonara. Bukan sahaja rasanya yang lemak berkrim, malah masakan carbonara ini sangat sesuai dimakan kerana rasanya yang tidak pedas. Tapi, bukan semua sukakan rasa carbonara yang sangat ‘pekat’ dengan rasa krim dan susu. Jadi, anda boleh cuba resipi carbonara tanpa menggunakan susu atau krim tetapi masih mempunyai rasa yang sedap!
RESEPI CARBONARA TAK PAYAH GUNA CREAM
Dapur dah baharu, orang rumah dah gembira. Maka inilah masa yang sesuai suruh dia masak makanan Itali. Eh entah ni makanan Itali ke mana entah. Layankan je.

Bahan-bahan:

-1 pek beef streaky

-4 butir telur ayam
-2 sb minyak zaitun
-½ cawan keju Parmesan
-½ pek spaghetti
-Garam & lada hitam
Ya. Tak pakai cream atau susu. Cara masakan, boleh tengok pada gambar yang cantik-cantik ni!
CARA-CARA
1.Streaky beef ni beli di Giant belakang rumah! Benda kepingan daging lembu awet(cured). Kalau tak ada ni, ganti dengan pepperoni. Sihat tak? Tak berapa sihat, sekali sekala boleh makan. Kalau tak nak letak, terpulang.

2.Goreng dengan minyak zaitun sekejap. Nak pakai minyak Sayangi Sawitku pun boleh. Elok juga. Sokongan industri tempatan.

3. Dah goreng, angkat. Jangan cuci kerak dalam pan tu lagi. Nanti kita nak guna dia!

4. Sagat keju jadi macam ni. Ni keju Parmigiano Regianno atau lebih dikenali sebagai Parmesan! Beli di mana-mana pasar raya.
“Kalau tak ada cheese tu, cheese lain boleh?” Kalau tak ada keju jenis ni, terpulanglah nak ganti dengan keju apa. Asalkan tekak sendiri boleh terima. Kalau tak jadi, jangan mengeluh. Haha.Nak sedap, kena pakai Parmesan.

5. Pecahkan teluran dan gaul. Tak payah beriya sangat gaul. Ala kadar cukup.

6. Rebus spageti sampai al dente. Maksudnya tak payah sampai lembut gila. Biar ada kenyal/pejal sikit bila digigit.

7. Lepas dah al dente, letak dalam pan yang ada kerak streaky beef tu. Kerak tu banyak perisa. Rugi buang.

8. Kalau kering, letak sikit air rebusan spageti tadi.

9.Gaul-gaul-gaul. Eh lupa beritahu. Masa ni dah boleh matikan api. Dah puas gaul, tuang campuran keju-telur yang kita buat tadi. Kena gaul lagi. Kali ni biar sampai mesra dan sebati.

Gaul-gaul-gaul. Eh lupa beritahu. Masa ni dah boleh matikan api. Dah puas gaul, tuang campuran keju-telur yang kita buat tadi.Kena gaul lagi. Kali ni biar sampai mesra dan sebati.Cantik tak table top aku yang baru? Team Pn Azrc Azlin yang buat.
Posted by Kamarul Ariffin Nor Sadan on Tuesday, 30 July 2019

10.Nampak dah jadi creamy tu, dah boleh berhenti. Campak streaky beef di dalam pan, dan gaul sikit. Siap! Boleh masukkan garam dan lada hitam kalau kau rasa masih tak cukup masin dan kurang menyengat.

11. Hidang atas piring macam ni! Terbayang rasa masin-masin lemak keju tu dan rasa smokey daging awet. Aduh, kecur air liur ni balik! Mudah je kan?

Sumber : Kamarul Ariffin Nor Sadan


Resepi Carbonara Tanpa Guna Sos Dalam Tin, Simple!

Menu berasaskan spageti sememangnya menjadi kegemaran orang ramai khususnya anak-anak. Bila dah ada di rumah sekarang ini, pasti anda bosan juga kalau asyik disajikan dengan menu nasi sahaja bukan? Jadi, apa kata anda cuba pula menu kegemaran ramai iaitu Spageti Carbonara tanpa menggunakan sos dalam tin. Buat sendiri sahaja sos carbonara tersebut dengan resepi yang dikongsikan ini.
Artikel berkaitan: Resepi Kuah Blackpepper Pekat Dan Ekspres, Puas Hati!

Bahan bahan carbonara

-1 paket spageti ( boleh jenama apa dan jenis pasta pun boleh )

-2 1/2 tin susu sejat atau susu kotak ( kalau nak guna 2 tin susu, 1/2 lagi tu air pun boleh.jimat)

-Majerin + minyak ( untuk menumis )
-Daging cincang
-Bawang merah dadu
-1 sb tepung gandum

-Cendawan dan sosej
-3 keping Cheese slice
-Lada hitam blend atau tumbuk
-Perisa maggi cukup rasa
-Garam dan gula
-Parsley dan oregano ( kalau tak ada pun takpe)
-Spageti siap rebus
CARA-CARA NAK MASAK. MUDAH!
1.Panaskan majerin + minyak

2.Tumis bawang cenggini, lahai..wanginya bau dia..

3.Pastu masuk tepung gandum..kacay-kacau sekejap..

4.Masuk lada hitam

5.Nampak daging dah masak, masuk pulak cendawan + sosej

6.Lepas tu kan..masuk la susunya. Nak letak banyak lagi pun tak ada hal. Atas selera anak ramai.

7.Dah nampak macam nak gelegak tu, masuk cheese…kacau larut..

8.Dan kalau ada herba macam ni, masuk last sekali. Makcik letak parsley dan oregano.

9.Tada..siap dijamu, konpem melompat anak-anak. Makanan western kampung in the house!

*Sedap!
Sumber: Nurul Husna Mohamed Daud


Resepi Kerepek Carrot Hanya Guna 3 Bahan, Sihat & Sesuai Untuk Anak-Anak

Mesti ramai ibu-ibu dah lalui dilema begini bila cuba galakkan anak-anak makan makanan berkhasiat kan? Lebih-lebih lagi apabila si kecil yang suka mengunyah dan makan snek . Jadi, ibu ini kongsi resepi mudah dan sihat membuat snek untuk anak. Sedap!
CARROT CHIPS MUDAH

Ok. Hari ni saja nak share idea untuk mak-mak yang pening bila anak asyik nak snek.. Nak snek..Resepi senang ya amat. Sihat pula tu.
GUNA 3 BAHAN SAJA

1.Carrot – ikut suka banyak mana

2.Olive oil

3.Garam sedikit sahaja
GUNAKAN PEELER UNTUK SAGAT CARROT

Mesti ada peeler ya dirumah nak senang kerja, Caranya basuh bersih carrot. Bolehlah peel carrot dengan agak tebal.Cuba elakkan dari terputus-putus.

Dah siap peel, gaul sama garam dan renjis sikit dengan olive oil. Bakar pada suhu tinggi 250C selama 20 minit. Siap bakar garing bole munch munch macam potato chip. Oh ya chip ini pun baby friendly sebagai finger food mereka.
Selamat mencuba!
Noraliza Alwi


Dah Bosan Enoki Butter? Ini Resepi Cendawan Enoki Salted Egg Rangup, Sepaket Memang Tak Cukup!

Biasanya kalau makan steamboat mesti wajib ambil cendawan enoki. Memang sedap sangat dihirup bersama kuah panas. Kalau ada yang tak tahu, cendawan enoki boleh digoreng makan bersama sos cili.
Kali ini resepi agak sedikit berbeza kerana cendawan enoki disalut bersama salted egg. Haa, pernah rasa tak? Kalau tak pernah jom cuba resepi cendawan enoki salted egg rangup perkongsian Nur Masri.

Baca juga: Panduan Buat Roti Gebu & Lembut, Tak Mengecut Bila Dah Masak
RESEPI CENDAWAN ENOKI SALTED EGG RANGUP, SEPAKET MEMANG TAK CUKUP

Bahan-bahan:

– 3 bungkus Cendawan Enoki
– 2 biji telur ayam
– Tepung goreng serbaguna seri aji
– Cili padi dan daun kari
– 3 biji Telur masin ( rebus, ambil kuning terlur shj dan hancurkan)
– Butter
– 5 ulas bawang putih (cincang halus)
– Maggi cukup Rasa
– Gula dan minyak untuk menggoreng
Cara-cara penyediaan:
1. Pukul telur di dalam mangkuk.
2. Celup cendawan ke dalam telur yang telah dipukul sehingga rata.

3. Salutkan cendawan enoki dengan tepung goreng serbaguna seri aji.
4. Panaskan minyak di dalam kuali, masukkan cendawan tadi.

5. Apabila kelihatan kekuningan dan rangup, angkat cendawan goreng.
Cara penyediaan salted egg:

1. Panaskan butter secukupnya
2. Tumis bawang putih.
3. Masukkan daun kari, cili padi, kacau sebati.
4. Masukkan kuning telur, kacau sebati.
5. Perasakan dengan maggi cukup rasa dan gula secukupnya.
6. Masukkan cendawan enoki tadi, gaul sebati. Sedia untuk dihidangkan.
Sedap dimakan begitu sahaja atau dihidangkan bersama nasi. Selamat mencuba!

Sumber: Facebook Nur Masri


Resepi Cendawan Goreng Tak Serap Minyak, Rangup Sampai Ke Petang!

RESEPI CEBDAWAN GORENG KRUP KRUP KRAP – TAK SERAP MINYAK, RANGUP SAMPAI PETANG!
Ramai antara kita mesti suka makan cendawan goreng kan?

Tapi, mungkin ada antara kita tak biasa masak cendawan ni, akan dapat hasil gorengan yang lembik / serap banyak minyak.
Kalau simpan lama sikit, dah tak sedap nak dimakan semula.

Apa agaknya rahsia nak dapatkan cendawan goreng yang rangup, sedap dan tahan lama?

Jom kita tengok perkongsian resepi cendawan goreng serta tips dapatkan gorengan rangup dan tahan lama oleh Fieza Afieza ini.
Memang mudah dan tak perlu pakai tepung segera pun!
Resepi Cendawan Goreng Rangup & Tahan Lama
Hari ni akak nak share resepi cendawan goreng tepung stail akak.
Lain orang lain caranya kan. Sama-sama kita berkongsi. Hargai persamaan, raikan perbezaan.
Lebih rangup krup krap krup krap, lebih tahan lama.
Tapi selalunya tak sempat simpan, setalam pun dorang habiskan.
Cendawan goreng ni tak makan minyak kata orang tempat akak. (Tak berminyak).
Tak perlu beli tepung tepung khas , guna tepung yang selalu ada kat rumah jer.
Tak perlu bancuh tepung, tak perlu celup pun cendawan dalam tepung.
Cukup di gaul sahaja…di gaul sahaja ya.
Bahan-bahan

Bahan utama opkos cendawan tiram kelabu dalam 500gram.
3 sudu besar tepung gandum
3 sudu besar tepung beras
2 sudu besar serbuk Kari…apa apa ja serbuk Kari. X kisah Kari ayam @ ikan @ daging. Semua boleh.
Garam secukup rasa.

Cara caranya , jom tengok gambar di bawah:

Selamat mencuba!
Sumber: Fieza Afieza


Cara Buat Cendol Aiskrim Gula Melaka 3 Bahan Je. Bajet RM15 Boleh Makan Banyak Kali

Kalau dulu masa PKP 1.0 Dalgona coffee menjadi viral, kini aiskrim keluaran Nestle perasa gula Melaka nampaknya menjadi buruan ramai dalam tempoh PKP 2.0.
Idea kreatif netizen yang mengkombinasikan 3 bahan saja nampaknya menyebabkan ramai ‘terjebak’ dan teringin mencubanya sendiri, tambahan pula dalam tempoh PKP 2.0 yang dah lama tak keluar ke warung!

Di sini kami kongsikan resepi cendol viral 3 bahan tersebut melalui posting Facebook oleh Liana Ana.
Jom kita cuba!

Resepi Cendol Aiskrim Viral 3 Bahan
Aiskrim ni kan yang viral tu kan?
Punyalah susah nak dapat, dekat seminggu cari tadi baru jumpa.
Memang sedap!
Modal tak sampai RM15, boleh makan ulang-ulang sampai puas.
Bahan-bahan

Santan ( beli yang fresh RM2 )
Cendol ( beli yang siap RM2.50 )
Aiskrim Nestle Gula Melaka ( RM8 )

Cara Buat
Cara buat simple je.
Bancuh dengan air masak panas dan bubuh sedikit garam nak bagi rasa lemak. Nak masak dulu santan pun boleh.
Lepas tu campurkan dengan aiskrim secawan.
Ada yang nak guna susu cair atau fresh milk pun boleh.
Selamat mencuba.
Nampak sedap kan?
*Kredit: Liana Ana


Resepi Char Kuey Teow ‘Kick’ Macam Kat Kedai. Mudah & Boleh Simpan Stok Pesnya Sekali

“Sedapnya char kuey teow kat pasar malam tu… Tadi dah beli barang sebab rasa teringin pulak nak makan. Macam mana nak buat bagi rasa ‘kick’ macam kat kedai makan tu ye?”
Sesekali memang best kalau pekena char kuey teow, terutamanya bagi peminat seafood atau udang.

Char kuey teow ni memang lain sikit berbanding kuey teow goreng yang kita biasa masak dekat rumah tu sebab rasa udangnya lebih ‘kick’, kuahnya pun sedap, basah-basah dan pekat.
Sebenarnya tak susah pun nak buat char kuey teow homemade di rumah. Nak-nak kalau kita simpan pesnya sikit. Bila nak masak, boleh terus guna. Senangnya hidup!

Jom tengok resepi char kuey teow yang dikongsikan oleh Fatin Nur Izzah ni. Langkahnya mudah tapi nampak sedap dan sangat menyelerakan.

Resepi Char Kuey Teow Sedap & Mudah
Lepas beberapa kali percubaan, inilah resepi char kuey teow yang saya dah olah dan paling menjadi.
Bila rasa nak makan, mudah je sebab pesnya dah tersedia.
Caranya cukup mudah.
Jom tengok bahan-bahan untuk buat pesnya dulu di bawah.

1 kg udang (ambil kulit & kepala untuk buat pati)
2 senduk kicap manis
2 senduk kicap pekat
2 senduk sos tiram
2 kiub ikan bilis
2 sudu cili boh
6 ulas bawang putih diketuk

Cara-cara
1. Rebus Kulit & Kepala Udang
Mula-mula siang udang, kemudian ambil kulit dan kepalanya.
Rebuskan sampai masak/ bertukar warna oren.

2. Kisar & Tapis
Biar sejuk sikit dan lepas tu bolehlah kisarkan kepala udang dan kulitnya bersama air rebusan tadi.

Tapiskan hampas dan ambil airnya.
Hampas tu boleh buang atau buat baja.

3. Masak Pes
Kemudian ambil pati udang tadi dan masak semula atas api.
Campurkan kicap manis, kicap pekat, sos tiram, kiub ikan bilis dan cili boh ke dalam air tapisan udang tadi.

Lepas tu tambahkan 6 ulas bawang putih yang diketuk.
4. Tunggu Hingga Pekat
Bila semua bahan tadi dah mendidih, perlahankan api dan biarkan dalam 30 minit atau lebih.
Air rebusan tadi akan menjadi lebih pekat dan bawang putihpun dah hancur.
Boleh tengok beza garisan atas masa awal masak dan garisan bawah selepas 30 minit.

5. Masak Dengan Kuey Teow
Bila dah siap pesnya tadi, sekarang bolehlah kita guna pes ni untuk masak char kuey teow.
Masak sepinggan sepinggan lagi sedap tau, baru rasa dia ‘kick’!
Caranya, tumis 2 ulas bawang putih dan masukkan udang. Letak 1 senduk pes char kuey teow tadi dan sedikit air.
Tambah kuey teow, lepas tu pecahkan telur sebiji. Perasakan secukupnya dengan garam dan gula.
Last sekali masukkan taugeh dan daun kucai. Siap.
Tadaa! Inilah hasilnya…

Boleh Simpan Stok Pesnya Tadi
Yang lebihan pes kuey teow tadi kita simpanlah dalam bekas macam ni. Pastikan tunggu sejuk dulu.
1 bekas pes ni boleh buat sampai 4 bungkus kuey teow.

Kalau nak tahan lama, boleh simpan dalam freezer. Kalau tak nak buat banyak sangat, kurangkan je sukatan yang saya gunakan di atas tu.
Dah ada stok pes char kuey teow ni, barulah senang bila nak masak bila-bila masa nanti kan?
Jadi lepas ni tak payah nak beli kat luar lagi. Sedap dan mudah buat sendiri. Bahannya pun boleh bubuh ikut suka kita. Lagi meriah dan berbaloi.
Selamat mencuba!

*Resepi char kuey teow ini dikongsikan oleh Fatin Nur Izzah menerusi Facebook. Ia telah disunting dan diterbitkan semula dengan kebenaran.


Resepi Chee Cheong Fun Versi Mudah Guna Rice Paper Je. Sedap!

Bagi peminat chinese food, anda mesti pernah makan Chee Cheong Fun atau nama lainnya Rice Noodle Roll / Steamed Rice Roll.
Ia seakan-akan kuay teow gulung yang dihidangkan bersama kuah hitam (macam kuah rojak petis). Ada juga jenis yang mempunyai inti dan ada jenis yang kosong, dan mungkin kini ada banyak lagi versi yang dimodenkan dengan pelbagai cara hidangan lagi.

Menurut sumber, adalah sejenis hidangan makanan Kantonis yang berasal dari China Selatan dan Hong Kong.
Memang jarang nak jumpa Chee Cheong Fun yang halal, jadi di sini kami kongsikan cara nak buat sendiri chee cheong fun secara homemade dengan menggunakan bahan yang paling mudah dijumpai.

Jom tengok resepi chee cheong fun yang dikongsikan oleh CikYah NhK.

Resepi Chee Cheong Fun Versi Express
Kebetulan saya ada beli rice paper di Kedai Eco tempoh hari.
Tapi tak tahulah bila datang mood rajin nak buat Vietnamese spring roll.
Nak dijadikan cerita malam ni tiba-tiba teringin nak makan chee cheong fun ni.
Maka terhasillah resepi chee cheong fun versi express.
Kalau teringin nak makan nanti bolehlah cuba ya, simple sangat!

Cara Buat Chee Cheong Fun (Noodle Roll)

Guna 3 keping rice paper untuk 1 gulungan.
Caranya basahkan dan gulung.
Kalau nak bubuh inti udang pun boleh.
Tabur daun bawang baru gulung.
Saya buat ni versi kosong je. Bila dah siap satu tu bolehlah repeat nak buat banyak mana.
Kemudian rebus 5 minit nak bagi dia lembut.
Rasa sikit lepas 5 minit tu. Kalau still liat, rebus sikit lagi.
Dah siap boleh potong ikut suka.

Cara Buat Kuah Chee Cheong Fun
Sambil merebus tadi boleh buat kuahnya.
Ni versi campak ikut suka, memang simple simple je.
Bahan-bahan kuah

Kicap
Sos cili
Cili flakes – nak bagi pedas
1 ulas bawang putih
Gula merah

Cara Buat Kuah

Mula-mula blend semua bahan.
Lepas tu masak atas api.
Tambahkan sedikit air campuran tepung jagung – untuk bagi kuah pekat.
Kalau ada minyak bijan renjis-renjis sikit lagi sedap
Siap untuk dihidang bersama rice paper yang dah direbus  dan dipotong tadi.

Inilah hasilnya…

Nampak sedap… Dah lama tak makan. Jadilah sekadar nak melepaskan rasa teringin tu kan?
Selamat mencuba!
Kredit resepi: CikYah NhK


Cuma Guna 3 Bahan Saja Dah Boleh Buat Cheese Cake Yang Gebu. Ini Resepinya

“Teringinnya nak makan cheese cake tapi malas betul nak keluar. Lagipun kalau beli nanti memang tak sahlah kalau beli 1 je. Dahlah mahal, nak buat sendiri tak reti pulak. Agak-agaknya susah tak ye?”
Antara kek yang paling digemari ramai dah tentulah kek keju atau cheese cake. Kalau ingat lagi, antara yang paling popular dulu-dulu mestilah cheese cake Secret Recipe, kan?

Kini, dah macam-macam resipi yang dikongsikan dan diolah mengikut citarasa rakyat Malaysia. Dah ramai yang boleh buat cheese cake yang sedap dan menjilat jari di rumah. Lebih jimat dan berbaloi, lebih-lebih lagi kalau nak makan ramai-ramai.
Dalam perkongsian kali ini, kami tampilkan resepi olahan Nurul Ain Ridzwan. Menariknya, resepi ini hanya dengan menggunakan 3 bahan saja. Langkahnya pun senang. Jom ikuti selengkapnya.

Resepi Cheese Cake 3 Bahan. Simple & Sedap!
Berikut adalah bahan-bahan yang diperlukan.

Bahan-bahan

120g Tatura Cream Cheese
120g Susu Pekat Manis
3 Biji telur gred B

*Sukatan ini boleh dapat dalam 1 loyang kecil saja. Sesuai untuk anda yang first time nak try buat. Kalau rasa nak kek yang lebih besar, boleh gandakan sukatan ya.

Cara-cara
Dah sedia dengan bahan-bahan? Ini langkahnya.
1. Pukul Cream Cheese Dan Susu Pekat
Mula-mula, pukul cream cheese dan susu pekat sampai berkrim dan tak berketul. Kalau nak kurang manis boleh kurangkan susu pekat ya.
Nak pukul gunakan mixer boleh, nak gunakan blender pun boleh.
2. Asingkan Telur Putih & Pukul
Seterusnya, asingkan telur putih dan telur kuning.
Ambil telur putih dan pukul sampai teksturnya berkrim (meringue).
3. Masukkan Telur Kuning Dalam Adunan Cream Cheese
Telur kuningnya pula jangan dibuang. Masukkan ke dalam adunan cream cheese yang telah dipukul bersama susu pekat tadi.

4. Campurkan Semua Bahan
Sekarang kita campurkan kesemua adunan yang di atas tadi sehingga sebati. Kaupkan saja guna senduk.
5. Tuang Dalam Loyang
Tuangkan adunan ini ke dalam loyang yang dah dilapik dengan baking paper. Kalau tak ada, boleh guna kertas buku biasa yang kosong.

6. Bakar
Panaskan oven dengan suhu 150 darjah selama 10 minit. Bakar secara water bath (isi loyang dalam bekas berisi air, macam dalam gambar di bawah).
Letak air dalam loyang bawah, agak-agak dalam setengah loyang saja. Jangan sampai melimpah bila kita letak loyang kek tu. Masa panaskan oven, air tu akan mendidih.
Cara bakar secara ‘waterbath’. / Foto Kredit: afamilyfeast.com
Bakar pada 160 darjah untuk 30 minit pertama dengan api atas bawah.
Rendahkan suhu pada 150 darjah untuk 25 minit seterusnya atau sehingga masak.
Kadang-kadang ikut oven juga, suhu mungkin berbeza. Jadi kalau nak pastikan sama ada dah masak atau belum, boleh cucuk dengan lidi dan tengok sama ada teksturnya masih melekat atau tak.

7. Sejukkan
Bila dah masak, biarkan 15 minit dalam oven dan barulah keluarkan ya. Pintu oven tu bukakan sedikit.
8. Topping
Akhir sekali, bolehlah letak topping ikut kegemaran anda. Makan saja pun dah sedap.

Yang ini saya gunakan parutan keju cheddar. Kalau nak cairkan parutan keju pada topping tu, boleh masukkan kejap dalam oven.

Memang Gebu & Lembut!
Beginilah hasilnya, memang gebu dan lembut. Kalau buat topping dengan parutan keju yang dibakar macam di atas, terasa kerangupannya pada bahagian luar. Kombinasi yang lazat!
Tak susah mana pun nak buat cheese cake kan?
Selamat mencuba.

*Resepi cheese cake 3 bahan ini adalah hasil olahan oleh Nurul Ain Ridzwan. Untuk sebarang pertanyaan, boleh rujuk post asal beliau di SINI.


Resepi Cheesecake ‘Baby Friendly’ Guna 3 Bahan Je

Cheesecake atau kek keju sememangnya menjadi kegemaran ramai tidak mengira usia. Enak sekali dimakan ketika masih sejuk, cara pembuatan cheesecake ini juga tidaklah terlalu rumit. Namun, anda hanya perlu menggunakan teknik yang betul sahaja bagi mendapatkan tesktur kek yang gebu.
Namun, ramai juga dalam kalangan ibu yang tertanya-tanya sama ada boleh atau tidak bayi makan kek berasaskan cheese ini. Jadi, jom cuba resepi cheesecake guna 3 bahan sahaja yang sesuai dimakan oleh bayi juga.

Baca juga: Bosan Kentang Goreng Kosong, Boleh Try Buat Fries Ala McShaker. Padu!
CHEESECAKE BABY FRIENDLY GUNA 3 BAHAN

Sesuai kalau nak tambah berat baby, dan nak naik kan selera baby. Resepi ni pun saya jumpa dekat group sebelah. Boleh lah cuba untuk baby, tekstur kek ni bukan macam kek, dia lembut smooth sesuai untuk baby.

Bahan Bahan Chesee Cake baby :

-Cheese Tatura – setengah dari 250g
-Tepung Gandum – 1 sudu sahaja
-Telur – 1 biji
Cara-Cara :
1) Blend semua bahan-bahan di atas.

2) Bubuh dalam bekas separuh dari bekas nak kukus.

3) Kukus sehingga kek tak melekat di lidi, dalam 10 minit boleh check.

Nak tambah topping pun boleh, buat puree buah, buah mangga, buah labu, terpulang. Ni nak buat topping, untuk baby 7 bulan takyah bagi topping ni, ni uyu buat untuk anak-anak yu yang lain.

-Cheese separuh balance tadi.
-1/4 cawan susu pekat.
-1/2 cawan susu fresh.

Sumber: Aimi Uyu


Resepi Kek Yogurt Strawberry Cheese, Cantik Dipandang & Rasanya Pun Sedap!

Kalau sebelum ini kita sering melihat orang membuat kek berasaskan buah mangga dan dipadankan bersama cheese bukan? Jarang pula kita nampak ada resepi yang menggunakan yogurt strawberry sebagai ‘hero’ utama dalam pembuatan kek tersebut. Oleh itu, inilah masanya untuk anda cuba resepi yang jarang dicuba ini supaya lebih ramai dapat merasai keenakkan kek yogurt strawberry ini.
Makan sejuk-sejuk bertambah sedap!

RESEPI KEK YOGURT STRAWBERRY CHEESE
Bahan A:

-4 biji kuning telur (putih telur jangan buang)

-180g cream cheese
-2 bekas yogurt perisa strawberry
-60g gula kastor
-120g tepung gandum
-200ml whipping cream
Cara-cara:
1.Pukul cream cheese dan gula sehingga kembang.
2.Kemudian masukkan kuning telur, pukul sehingga agak-agak dah kembang.
3.Masukkan yogurt, pukul sekejap.
4.Kemudian ayakkan tepung, masukkan sedikit demi sedikit ke dalam adunan. Masukkan whipping cream.
5.Kaup balik sehingga rata dan ketepikan. w
Bahan B:
-4 biji putih telur (jangan basi sesetitik air/kuning telur pun masuk, nanti tak jadi bertanduk)
-80g gula kastor
Cara-cara:
1.Pukul putih telur sehingga sedikit berbuih, kemudian masukkan gula kastor dan pukul sehingga kental, bertanduk atau bila terbalikkan mangkuk, putih telur tak jatuh.

2.Masukkan adunan sedikit demi sedikit ke dalam adunan tepung tadi. Kaup sedikit demi sedikit.
3.Tuangkan ke dalam loyang saiz 8 inci.
4.Titis hershey strawberry di atas adunan, lorek mengikut citarasa anda.

5.Untuk bakar ada caranya yang dipanggil water bath, isikan air panas ke dalam loyang lain yang bersaiz lebih besar.
6.Kemudian baru letakkan loyang berisi adunan ke dalam loyang air panas tadi. Biar 1/2 loyang tenggelam.
7.Panaskan dulu oven, kemudian bakar selama 10 minit pada suhu 170 celcius menggunakan api bawah sahaja.

8.Bila dah masak, sejukkan sebelum dimasukkan ke dalam peti ais selama 2 jam. Makan sejuk-sejuk memang sedap!
Sumber: Ieda Jahaya


Resepi Cheesekut Banjir Leleh 4 Bahan. Lemak Berkrim, Gerenti Puas Hati

“Nak bawa apa untuk jamuan potluck dekat pejabat esok ye? Kalau boleh nak yang senang buat, mudah pek dan senang nak hidang. Hmm… Sebelum ni dah bawa kek batik, ingat nak cuba yang lain sikit pulaklah.”
Sesekali memang teringin nak makan pencuci mulut yang enak. Nak beli malas, tapi bila nak buat macam tak rajin pulak. Yalah, bukannya senang nak baking kalau tak ada skill. Nanti dah penat buat tak jadi pula. Dah kempunan dibuatnya…

Tapi mesti ramai yang pandai dan suka buat kek batik sebab ianya amat mudah. Tak perlu sukatan tertentu, tak perlu mixer, dan tak perlu oven. Kalau nak sedikit kelainan, cuba buat kek batik versi cheese yang orang panggil cheesekut ini. Jom cuba resepi yang disumbangkan oleh Mazzakiatul Afifa ini, memang lemak berkrim!
Resepi Cheesekut Banjir Leleh Yang Paling Simple & Sedap
Bahan-bahan

1 paket biskut kering (apa-apa jenama pun boleh)
1/2 tin susu pekat
1/4 cawan susu segar
250g cream cheese Tatura
*Serbuk Milo sebagai topping (Optional, apa-apa bahan lain pun boleh)

Cara-cara
1. Kisar Bahan
Pertama sekali, satukan cream cheese, susu pekat dan susu segar. Blender ketiga-tiga bahan ini sampai sebati.

Nak guna mixer pun boleh.

2. Rendamkan Biskut
Celupkan pula biskut kering tadi ke dalam susu segar. Sementara itu, buat lapisan nipis dengan cream cheese yang dikisar tadi.

3. Lapis-lapiskan
Susunkan biskut di atas lapisan cream cheese. Kemudian lapiskan balik dengan cream cheese. Susun pula biskut macam tadi.
Ulangi langkah yang sama sampai cream cheese boleh tutup lapisan biskut paling atas.
4. Letak Topping
Seterusnya, taburkan serbuk Milo sebagai topping. Nak guna bahan lain pun boleh; contohnya Nestum, biskut Oreo, buah-buahan atau apa saja yang anda suka.

5. Sejukkan
Akhir sekali, simpan dalam peti sejuk semalaman dan selepas itu bolehlah dinikmati sebagai pencuci mulut. Sedapnya!

Siap Untuk Dinikmati
Kalau jenis suka jenis ‘banjir’ dan ‘meleleh’, bolehlah lebihkan cream cheese pada cheesekut ini.
Lain-lain bahan pun boleh ditambah ikut kreativiti masing-masing. Mudah sangat dan gerenti menjadi.
Selamat mencuba!

*Resepi cheesekut leleh banjir ini disumbangkan oleh Mazzakiatul Afifa menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, rujuk post asal beliau di SINI.


Resepi Cheesekut Untuk Bayi, Bertambah Selera & Mengenyangkan!

Bila ada anak kecil, memang ibu-ibu akan buntu nak sediakan makanan sesuai untuk mereka. Antara menu sedap dan memuaskan untuk bayi berusia 8 bulan adalah cheesekut. Gabungan cream cheese dan biskut bayi menambah lagi selera si kecil. Jom cuba resepi cheesekut untuk bayi seperti di bawah.
Baca juga: Ibu Kongsi Cara Pantas Sediakan Bubur Nasi Bayi, 10 Minit Je Dah Settle!

RESEPI CHEESEKUT UNTUK BAYI, CONFIRM BERTAMBAH SELERA
Umi nak share resepi cheesekut versi baby ni. Sangat la sedap. Bahan-bahan pun mudah sahaja. Jom kita cuba.
Bahan-bahan diperlukan:

– Biskut baby (tak kisah brand apa pun yang mummy rasa sesuai, kurang atau tiada kandungan gula)

– Puree kurma (yang ni nak guna puree buah lain pon boleh)
– Tatura cream cheese (agak-agak sahaja kuantiti dia)
– 150ml susu full cream

Cara-cara:
1. Hancurkan biskut baby kemudian ketepikan.
2. Atas api masukkan susu full cream dan cream cheese. Kacau hingga sebati.
3. Dah settle 2 step di atas, jom start lapiskan. Umi start lapis biskut dahulu, kemudian puree kurma dan cream cheese. Ulang step sampai habis.

Boleh dimakan terus atau simpan chiller dahulu. Untuk cheeskut ni boleh tahan 2 hingga 3 hari dalam chiller.
Selamat mencuba!
Sumber: Facebook Eira Syiraa


Resepi Cheesekut Viral, Lebih Sedap Bila Letak Sos & Serbuk Ajaib Ini!

Bila sebut saja nama pencuci mulut ini, penulis yakin ramai yang sudah tahu kerana ia pernah menjadi viral sehingga menjadi ikutan peniaga untuk menjualnya. Cheesekut merupakan pencuci mulut yang digemari ramai dan mudah untuk disediakan.
Buat penggemar cheesekut, mungkin anda sudah terbiasa menikmati rasanya yang lemak berkrim seperti di pasaran. Disebabkan itu, penulis bawakan resepi cheesekut yang mempunyai sedikit kelainan tetapi kesedapannya semakin bertambah seperti dikongsikan oleh saudara Khairul Abdullah. Nak tahu? Jom ikuti resepi di bawah!

Baca juga: Resepi Nasi Goreng Ikan Rebus Lazat, Rupanya Ada Bahan Lain Penambah Kesedapan
CAMPURAN SOS KARAMEL DI SETIAP LAPISAN & TABURAN SERBUK NESTUM

Bagi newbie yang belum pernah kenal apa itu cheesekut, nah kau tataplah ini. Bagi yang pernah buat, korang mesti dah lama tak buat kan? Dulu ni kemain lagi, maklumlah tengah viral. Sekarang ni asyik pengat pisang je.

Dah, esok kau cari bahan dan buat. Benda mudah je ni.
TIPS:
Setelah banyak kali buat kek atau cheesekut ni aku dapati amat sedap sekiranya diletakkan sos karamel di setiap lapisan dan ditabur dengan serbuk nestum. Tak caya cubalah.
RESEPI CHEESEKUT VIRAL
BAHAN-BAHAN:

250gm Cream Cheese – lagi mahal lagi sedap.
75gm Butter – sama juga yang mahal sedap woihh.
1/2 cawan gula – cap apa pun tak apa.
1 pek Cream Cracker – Hup Seng Cap Ping Pong paling sedap.
2 cawan susu – segar boleh full cream boleh, untuk rendaman biskut nanti.
1/2 cawan Nestum – biasa boleh madu pun sedap.
Sedikit serbuk Milo – serbuk koko tak main okay.
Susu Pekat atau Sos Karamel.

CARA MENYEDIAKANNYA:
1. Masukkan cream cheese, butter dan gula di dalam bekas dan pukul sebati sehingga kembang seperti di gambar. Diulang, sebati.

2. Lapik aluminium foil dalam bekas atau loyang. Rendam biskut dalam susu (jangan sampai lembik) dan susun di dalam loyang/bekas tadi.

Susu ni jangan baru keluar dari peti, bila sejuk dia susah nak serap masuk dalam biskut. Biarkan pada suhu bilik.
3. Susun cantik cantik. Ruang kecil kau potong biskut tu. Tengok kekemasan macam gambar di bawah.

4. Sapukan sebatian cream cheese tadi sehingga rata. Jangan terlalu tebal. Senipis kulit bawang sudah memadai.
5. Kemudian tuangkan susu pekat, atau sos karamel sebenarnya paling padu kalau ada. Dilayangkan agar nipis untuk melekatkan serbuk nestum dan milo.

Nak tabur nestum dan milo dulu pun boleh kemudian susu atau karamel. Ikut suka, jangan pening-pening.
6. Ulang langkah tersebut sehingga habis cream cheese. Mungkin dapat diantara 4-6 lapisan. Bergantung kepada tahap kenipisan cream cheese yang disapu.

7. Masukkan ke dalam peti sejuk selama 30 minit atau lebih dan barulah keluarkan dan potong ikut suka hati. Hidang ketika sejuk tau.
Siap!
Sumber: Facebook Khairul Abdullah


Resepi Cheesy Crispy Bun Paling Senang & Ekspres Untuk Moreh

Pada bulan puasa ini, mesti ramai yang nak makan kudap-kudapan ataupun kuih-muih yang mudah untuk makan moreh bukan? Ada juga yang malas, jadi nak mudah, mereka beli sahaja makanan untuk moreh di bazaar.
Tetapi jangan risau, resepi kali ini sangat mudah. Boleh di buat pada bila-bila masa sahaja. Bahannya pun tidaklah banyak dan mudah dapat di dalam dapur anda. Seorang pengguna TikTok @aniis_ismail telah berkongsi cara nak buat cheese bun crispy.

Baca juga: Resepi Sardin Campur Telur Viral, Boleh Tambah Nasi Waktu Sahur!
CARA NAK BUAT CHEESE BUN CRISPY

Bahan-bahannya:

– Keju mozarella
– roti putih
Cara penyediaan:
1. Potong keju mozarella dalam bentuk dadu. Saiznya mestilah bersesuaian dengan saiz roti.
2. Sediakan roti putih. Letak keju yang dah di potong tadi di atas roti dan tutup keju itu dengan roti lagi.
3. Selepas itu, ambil cawan plastik dan tekapkan di atas roti itu.
4. Kemudian, goreng sehingga perang keemasan dan boleh di hidangkan.
Selamat mencuba!
Video penuh:

 @aniis_ismail
Cheese Bun Crispy 🤤 #FYP #SMILE #FORYOU #foodie
 ♬ original sound – Aniis Ismail – Aniis Ismail

Sumber: TikTok @aniis_ismail


Resepi Chick-Kwa Halal, Makanan Popular Semasa Perayaan Tahun Baharu Cina!

Sempena perayaan Tahun Baharu Cina yang bakal diraikan oleh masyarakat Cina tidak lama lagi, penulis bawakan resepi snek daging kering yang popular semasa perayaan ini berlangsung yang dikenali sebagai chick-kwa.
Resepi chi-kwa versi halal ini telah dikongsikan oleh Doktor Kamarul Ariffin Nor Sadan yang menggunakan ayam sebagai pengganti. Menurutnya, chick-kwa mempunyai rasa kenyal, masin, dan manis, serta sedikit berempah. Ia boleh dimakan begitu sahaja sebagai snek, atau dipotong kecil dan ditabur atas bubur atau nasi goreng. Jom cuba!

Baca juga: Resepi Bakwan Viral, Rupanya Kena ‘Mandikan’ Bancuhan Baru Hasilnya Rangup!
CHICK-KWA VERSI HALAL, SEJENIS SNEK DAGING KERING

Dah nak Raya Cina, jadi saya buat makanan popular masa raya cina, tetapi versi halal. IKEA pun ada jual sekarang. Ia sejenis snek daging kering. Saya ganti dengan ayam.

RESEPI CHICK-KWA HALAL OLEH KAMARUL ARIFFIN NOR SADAN

Isi ayam kisar. Beli dah siap kisar. Mana ada suami yang rajin nak buat isi ayam kisar sendiri, kan? Haha.
BAHAN-BAHAN:

300g isi ayam kisar.
2 ulas bawang putih.
1 sudu besar serbuk smoked paprika /cili.
1 sudu kecil serbuk ketumbar.
1 sudu kecil serbuk jintan manis.
1 sudu kecil serbuk kayu manis.
3 sudu besar sos merah @ kicap masin.
3 susu besar madu.

Bahan serbuk ni, kalau malas nak sediakan satu-satu, beli sahaja rempah pra-campuran “chinese 5 spices” di pasar raya. Mudah.
Cara masakan boleh lihat kapsyen pada setiap gambar. Harap-harap resepi #DapurKAN kali ini tak mencetuskan apa-apa perkara sensasi.
CARA-CARA MEMBUAT CHICK-KWA:

Campurkan rempah dan bawang putih pada ayam kisar. Gaul sebati.

Letak sos merah, atau kicap masin. Nak letak apa-apa perencah lain pun silakan. Resepi ni saya tak gunakan garam sebab sos dah masin.
OK ni sos merah ramuan rahsia! Padu benda ni!
BAHAN-BAHAN: (dapat 1 cawan sos)

4 sudu besar taucu manis (masin pun OK).
8 sudu besar gula Melaka.
2 sudu besar minyak bijan.
½ sudu kecil cili boh.
½ sudu kecil pes asam jawa.
2 sudu kecil tepung jagung.

Cara-cara penyediaan yang terperinci.

Masukkan madu dan gaul sebati lagi. Dah gaul banyak kali baru terfikir kenapa tak campur semua bahan, barulah gaul. Kan lebih jimat masa? Apadaaa…

Jadi macam ni. Peraplah beberapa jam. Semalaman pun boleh.

Lepas dah perap, ambil isi ayam, dan ratakan ke atas kertas minyak. Jangan tebal sangat, jangan nipis sangat. Saya dapat 2 set benda ni.

Lepas tu masukkan dalam oven yang dah dipanaskan. Masak dengam suhu 170-200°C untuk 10-15 minit. Suhu dan masa masak ni sebenarnya ikut saiz dan ketebalan chi-kwa kalian.

Ini dah masak separuh. Keluarkan dan asingkan air dan minyak yang terhasil.

Ini minyak dan air yang terhasil.

Letak sikit sos merah dalam minyak tu. Gaul sebati.

Sapu rata campuran minyak dan sos merah pada chi-kwa. Kemudian masukkan semula dalam oven.

Masak lagi 10 minit. Keluarkan, terbalikkan chi-kwa, sapu lagi minyak sos merah. Masak lagi 10 minit. Ulang masak sampai chick-kwa jadi kering dan berkilat. Renyah sikit prosesnya. Secara tradisi, mereka salai atas bara api.

Macam ini! Yang ni saya dah potong petak. Chick-kwa ni rasanya kenyal, masin, dan manis, serta sedikit berempah. Boleh makan begitu sahaja sebagai snek, atau dipotong kecil dan tabur atas bubur atau nasi goreng.
Sumber: Facebook Kamarul Ariffin Nor Sadan


Cara Buat Grilled Chicken Chop & Sos Blackpepper Sendiri Di Rumah. Jimat Tapi Terangkat!

“Sesekali tekak ni teringin pulak nak makan menu Western. Kalau dapat chicken chop kan best. Tapi dah nak masuk hujung bulan ni faham-faham jelah. Agaknya kalau buat sendiri mesti jimat…”
Bosan juga kalau hari-hari makan nasi. Seronok juga kalau beralih angin dengan menu masakan Barat seperti chicken chop. Ia adalah hidangan yang tak perlu diperkenalkan lagi kepada rakyat Malaysia. Aromanya yang harum dah cukup menambat selera penggemarnya, apatah lagi kalau dipadankan dengan sos black pepper. Boleh menjilat jari!

Sebenarnya senang saja nak buat chicken chop di rumah. Cuma perlu beli ayam di pasaraya yang dah dibuang tulangnya. Kemudian cuma perlu ada sedikit bahan asas untuk perapannya.
Di sini kami kongsikan resepi istimewa homemade chicken chop bersama kuah black pepper hasil olahan Puan Mar Ziana.

Mari kita lihat satu persatu.

Resepi Chicken Chop Yang Simple & Sedap
Bahan-bahan
Bahan perapan

3 bawang putih (tumbuk)
sos black pepper
serbuk black pepper
separuh pati kiub ayam yang hancurkan
sedikit kicap

Sayuran

brokoli
lobak merah

Cara-cara
1. Gaulkan Bahan & Perap
Pertama sekali, gaulkan semua bahan di atas dengan dengan ayam dan perapkan semalaman dalam peti sejuk.
Cucukkan sedikit bahagian ayam dengan garfu supaya bahan perapannya dapat meresap ke dalam. Tak perlu bubuh garam lagi ya dah sebab pati ayam tu dahpun terasa masin.

2. Gril / Bakar Atas Kuali
Keesokannya atau beberapa jam selepas diperap, bolehlah grilkan atau dibakar atas kuali / pemanggang ajaib / non stick pan.

Pastikan ayam betul-betul masak sebelum diangkat.

3. Sediakan Sayuran
Kemudian sebagai pelengkap hidangan, sediakanlah sedikit sayuran yang berkhasiat.
Kalau nak senang macam saya, cuma letak brokoli dan lobak merah. Caranya, rebus air sampai mendidih dan masukkan sedikit garam. Lepas tutup api, masukkan brokoli dan lobak merah selama lebih kurang 30 saat saja. Saya tak rebus lama-kama sebab nak rasa rangup.

Resepi Sos Black Pepper Menjilat Jari
Akhir sekali, tak sahlah kalau makan chicken chop tanpa sos black pepper kan?  Jom kita buat sendiri hanya dengan beberapa langkah ini saja.
Bahan-bahan

1 sudu mentega
1 sudu tepung gandum
1/2 pati kiub ayam
Sedikit air
Serbuk black pepper
2 sudu sos black pepper
Sedikit kicap

Cara-cara
1. Cairkan Mentega
Mula-mula, cairkan 1 sudu mentega di dalam kuali.
2. Masukkan 1 Sudu Tepung Gandum
Kacau supaya ia sebati dan tak berketul-ketul.
3. Masukkan Kiub Pati Ayam
Seterusnya, masukkan pula 1/2 ketul kiub pati ayam. Masukkan air sedikit demi sedikit supaya tak terlalu kering.
4. Taburkan Serbuk & Sos Black Pepper
Seterusnya, taburkan 2 sudu sos black pepper dan seberapa banyak serbuk black pepper mengikut citarasa anda. Kalau siapa yang suka pedas, bolehlah lebihkan sedikit.
5. Tambah Sedikit Kicap
Akhir sekali, bolehlah tambahkan sedikit kicap untuk mendapatkan warna yang kehitaman.

Wah, Inilah Hasilnya!
Ha, mudah kan nak buat homemade chicken chop di rumah. Lepas ini bolehlah anda buat sendiri di rumah dan pelbagaikan resepinya mengikut kreativiti masing-masing.
Tak perlu lagi ke kedai makanan Western mahupun food truck. Boleh jimat duit… Satu famili boleh makan bersama. Memang berbaloi.
Rugi tau kalau tak cuba resepi chicken chop yang teramat simple ni.

Selamat mencuba!

*Resepi chicken chop dan homemade black pepper ini dikongsikan oleh Puan Mar Ziana melalui Facebook. Ia disunting dan diterbitkan semula dengan kebenaran. Untuk sebarang pertanyaan atau lebih banyak tips serta resepi menarik, jom follow beliau di SINI.


Resepi Chicken Mango Paling Simple & Menjilat Jari. Ratah Pun Sedap!

Sesekali bila dah bosan makan gulai dan lauk biasa, bolehlah cuba resepi chicken mango ni.
Memang sedap dan puas hati buat sendiri.

Cukup rasa manis, masin, masam, dan rangup bila dikunyah.
Ratah macam tu je pun dah sedap. Kena cuba!

Jom tengok resepi chicken mango oleh Puan Hawa Qalisha Ikin menerusi Facebook Masak Apa Hari Ni (MAHN).

Resepi Chicken Mango Paling Simple & Sedap
i) Untuk Ayam
Bahan-bahan

Isi ayam (bahagian peha / dada)
Tepung goreng ayam segera( saya guna brand NONA)
Lada hitam & bawang putih (untuk perapan)
Minyak untuk menggoreng

Cara-cara

Perap isi ayam dengan lada hitam dan bawang putih. Perap selama 20 minit.
Pecahkan telur ke dalam isi ayam. Gaulkan hingga rata.
Sakutkan isi ayam ke dalam tepung serbaguna.
Goreng hingga kekuningan(deep fry)

ii) Untuk Sos & Dressing
Bahan-bahan

Mangga muda
Carrot
Daun ketumbar
Sedikit bawang besar

Cara-cara
Parutkan atau hiris ikut saiz yang sesuai.

iii) Untuk Sos
Bahan-bahan

Plum sos
Sos tomato
Sos Thai
Gula
Cili api potong
Perahan jus limau nipis
Sedikit bijan (jika suka)

Cara-cara

Campurkan semua bahan dan didihkan atas api kecuali cili api (bubuh last sekali).
Sukatan agak-agak ikut citarasa. Kalau sos terlalu pekat boleh tambah sedikit air panas.
Potong ayam dan gaul dengan mangga dan bahan-bahan yang dah dihiris tadi.

Siap!
Mudah dan sedap. Sesekali buat kelainan mesti seronok kan?

*Kredit resepi: Hawa Qalisha Ikin & Iza Farishaa via MAHN


Resepi Chicken Perratal Viral ‘Sebijik’ Macam Di Restoran India, Nampak Terliur!

Sebut sahaja makanan India, mesti kita terbayangkan menu kari yang pekat dan wangi. Ternyata, menu sebegini boleh sahaja anda buat di rumah tetapi pastikan menggunakan bahan dan cara yang betul. Oleh itu, ini adalah salah satu resepi menu makanan India iaitu Chicken Perratal yang viral di laman media sosial.
Bila tengok gambar mesti terliur!

RESEPI CHICKEN PERRATAL MACAM DI RESTORAN INDIA
1.Ayam saya guna 3 bahagian whole leg. Potong kecil.

2. Kemudian masukkan bahan-bahan:

-Tomato sebiji
-Daun kari sikit
-Daun ketumbar (pilihan je, klu xde xpe…)

3.Bahan kisar

-5biji b.kecil
-5ulas b.putih
-2 halia size ibu jari
4. Panaskan minyak kelapa. Kalau xde blh je guna minyak lain. Minyak kelapa paling sedap utk masakan ni. Masukkan rempah- 1kayu manis, 5 buah pelaga, 2 bunga lawang. Diikuti jintan manis 1/2 sb.

5. Daun kari

6.Bahan kisar tadi

7. Masukkan sedikit air. Air blender tadi. Tumis sampai pecah minyak.

8.Once dah pecah minyak. Masukkan ayam dan 1 ½sk s.kunyit.

9.Kacau sebati dan masukkan tomato

10. Masukkan 2½ sb s.cili, 2sb s.kari ayam/daging

11. Kacau sebati dan masukkan garam. Biar ayam masak dalam api medium. Kacau sekali sekala.

12.Saya tak masukkan air. Lepas 15 to 20min jus dari ayam tu akan keluar dapat kuah pekat mcm ni. Kalau kering sangat, boleh letak air dalam 20 ml- 30ml saja ye. (Kalau nak letak air banyak macam kari, segala serbuk kena tambah ye)

13.Masukkan daun ketumbar. Kacau sebati dan biar masak 5 min lagi.

*Nampak sedap!
Sumber: Sheena Supramaniam


Resepi Step-by-Step Chilled Mango Cheesecake Setaraf Kedai Kek, Gebu!

Sebut sahaja kek, pasti ramai dalam kalangan kita yang membayangkan pelbagai jenis kek dengan hiasan yang menarik sehingga menjadikan sesiapa sahaja terliur. Bukan sahaja kek coklat yang menjadi kegilaan ramai malah pilihan jenis cheesecake juga menjadi kesukaan. Salah satu cheesecake yang sangat sedap dimakan adalah mango cheesecake.
Nak beli, macam mahal atau susah nak jumpa orang open order juga kan? Jadi, sempena ramai yang masih bekerja dari rumah, boleh lah smabil-sambil cuba buat mango cheesecake ini di rumah. Makan sejuk-sejuk sedap!

RESEPI CHILLED MANGO CHEESECAKE

BAHAN BASE
-200gm biskut marie @ apa2 biskut digemari

-100gm butter/separuh buku butter

BAHAN FILLING CHEESE
250gm cream cheese
60gm gula kastor
2 biji buah mangga ( 1 biji didadu & 1 biji diblend jadikan puri)
200ml whipping cream
11/2 sudu besar gelatin
125ml air suam
BAHAN TOPPING
Puri mangga
50ml air suam
1 sudu besar gelatin
2 sudu besar gula kastor
Ps. Untuk mendapatkan filling cheese yang tebal seperti di dalam gambar, gandakan cream cheese & gula serta 21/2 sudu besar gelatin. Bahan lain tetap sama.
1.Mula-mula sediakan puri mangga.

2.Blend sebiji mangga dengan sedikit air. Kalau mangga kecik sila bubuh 2 biji.

3.Bahagikan kepada 2 bahagian. 1 untuk filling cheese & 1 lagi untuk topping.

4.Kisar biskut marie hingga hancur. Ikut suka nak buat cara mana yer. Janji biskut hancur.

5.Panaskan separuh butter.

6.Lalu dicurahkan ke dalam biskut.

7.Kisar sampai sebati.

8.Sediakan loose pan. Untuk cream cheese 250gm guna loyang 7 inci manakala cream cheese 500gm gunakan loyang 8 inci.
Penggunaan loose pan ini untuk memudahkan kita mengeluarkan cheesecake tersebut. Tuang adunan base ke dalam loyang.

9.Ratakan dan padatkan base tersebut.Adunan yang telah dipadatkan kemudian disejukkan di dalam peti air selama 30 minit. Nak masukkan bahagian chiller @ freezer pon boleh.

10.Sementara menunggu base kita mengeras, pukul cream cheese & gula hingga sebati. Nak guna mixer @ blender pon boleh.

11.Air suam dan gelatin disatukan. Kemudian double boil.

12.Bila cream cheese dan gula dah sebati masukkan 1 bahagian puri mangga. Kisar lagi biar sebati.

13.Kemudian masukkan whipping cream. Kisar lagi.Ada resipi menggunakan non dairy whipping cream. Tapi hendaklah dipukul di dalam bekas lain baru dicampur ke dalam cream cheese. Terpulang citarasa masing-masing.

14.Kemudian masukkan gelatin yang telah dicairkan. Kisar hingga betul-betul sebati.

15.Buah mangga yang didadu di susun ke atas base biskut. Pastikan base dah betul-betul sejuk yer.

16.Tuang adunan cheese.

17.Hentak-hentakkan bagi rata. Kemudian sejukkan di dalam peti ais selama 3-4 jam.

18.Bila cream cheese dah mengeras kita buat topping pula.Satukan air suam & gelatin. Double boil sehingga gelatin hancur.

19.1 bahagian puti mangga dicampur dengan gula. Kacau rata sehingga gula hancur.

20. Masukkan gelatin yang telah cair. Kacau lagi biar sebati.

21.Tuang puri mangga ke atas cream cheese. Ingat yer cream cheese kena betul-betul keras baru buat step topping.

22.Ratakan topping & sejukkan lagi sehingga betul-betul sejuk.

23.Taraaaaa.. Mango cheesecake dah siap.

*Jom cuba!
Sumber: Rosni Musa


Resepi Chilli Crab, Menu Ala T20 Yang Boleh Dimasak Sendiri

Chilli Crab merupakan menu yang terdapat di restoran-restoran tertentu dengan harga yang agak mahal. Sekiranya anda pencinta ketam dan ingin menikmati menu ini, apa kata anda masaknya di rumah.
Boleh lihat perkongsian resepi chilli crab di bawah dari saudara Wan Luqman. Boleh saja menikmatinya dengan kuantiti yang banyak tanpa membayar mahal-mahal di restoran. Jom cuba!

Baca juga: Resepi Aiskrim Soda Sakura Viral, Warna-Warni Seperti Pelangi
CHILLI CRAB, SI MENU HARGA KAYANGAN
Ini kalau ada mantao lagi sedap cicah-cicah.

Semalam orang rumah dah tolong balut dan packing cili oil untuk pos pagi ni, jadi dah janji dia upah dengan chilli crab hari ini.

Rasa pernah makan 3-4 kali je kot cili crab, sebab menu ni mahal dan dekat restoran-restoran tertentu saja ada jual. Ini ketam yang aku dapat murah bulan lepas haritu, simpan beku dan baru hari ini masak.
Ketam ni tak elok simpan lama-lama nanti isi dia rosak. Boleh saja nak guna ketam bunga, tapi ketam nipah lebih sedap.
RESEPI CHILLI CRAB
BAHAN-BAHAN PES:
Bahan-bahan untuk ditumis.

Bawang merah
Bawang putih
Serai
Lengkuas
Halia
Cili merah & cili padi
Taucu manis (optional)

CARA-CARANYA:
Ketam saiz L 3 ekor ni Rm12. Murah gila!

Kukus je ketam ni. Ada resepi goreng dulu, tapi aku malas sebab taknak rumah berbau. Periuk ni periuk yang sama dalam posting mee wantan semalam.
Periuk ni boleh kukus, stim, goreng dan rebus. Dia tinggi, jadi boleh deep fry. Cuma aku tak pernah try lagi la deep fry.

Ketam dah dikukus. Warna merah ni memang menawan.

Kisar bahan-bahan di atas dan masukkan sedikit taucu manis.

Lepas blend, terus tumis. Tumis sampai garing. Kalau malas buat ni, boleh je cari pes segera untuk cili crab. Ada jual dekat pasaraya.

Masukkan sos tiram 2sb.

2sb tomato puree. Better use tomato puree duchef, darker and flavorful.

2sb cili sos.

Masukkan air kemudian masukkan sedikit kicap cair. Masa ni perasakan la dengan garam, gula dan serbuk perasa.

Masukkan ketam. Lepas pada ni boleh je kalau nak pecahkan telur terus.

Reneh dalam 10 minit.

Alihkan semua ketam, pecahkan sebijik telur. Kalau taknak alih pun tak apa, tapi sebab aku taknak ketam aku patah-patah kaki, alih lah dulu. Maklumlah ketam dah tak fresh hehehe.

Dah siap menu kayangan bangsawan kita.

Sumber: Facebook Wan LuQman


Resepi Choco Ball Milo Nestum Tanpa Bakar. Kuih Raya Paling Simple & Sedap!

Resepi Choco Ball (Sangat Simple)
Kadang-kadang tekak ni teringin nak makan manis juga kan… Lagi-lagi bila tengok macam-macam iklan bulan puasa ni.

Pernah tak makan choco ball?
Sebenarnya simple sangat nak buat. Kalau buat sendiri, kita pun boleh adjust sendiri ikut manis yang kita suka.

Memang puas hati dan bolehlah sekadar nak melepaskan ‘gian’.

Jangan makan banyak-banyak nanti naik pula gula nanti.
Boleh buat untuk tetamu dan untuk Hari Raya nanti. Hias cantik-cantik memang nampak mewah!
Resipi Choco Ball Milo Nestum Paling Mudah & Sedap
Bahan-bahan:

1 cawan Milo
1 cawan Nestum
1 cawan mentega kacang (peanut butter) – boleh beli yang unsweetened / tanpa gula
1/2 cawan susu pekat manis-ikut suka

Cara-cara:

Mula-mula, gaul semua bahan hingga sebati dan agak likat agar mudah dibentuk.
Kalau agak-agak lembik, boleh tambahan Nestum sedikit demi sedikit.
Jika suka, nak tambah kacang tumbuk kasar-kasar pun boleh juga.
Bentukkan bulat-bulat ikut saiz yang kita suka. Bentukkan guna tangan saja.
Lepas tu masukkan ke dalam papercup kecil-kecil macam dalam gambar.
Nak bubuh hiasan ikut masing-masinglah nak coklat cip atau kosong macam tu je pun dah sedap dah.
Akhir sekali masukkan dalam peti sejuk.
Siap!

Saya buat 2 versi, satu golek Nestum dan satu lagi bubuh coklat cip di atasnya.

Mudah sangat kan?

Tak sampai sejam, nak habis kena ngap!
Memang sedap paduan rasa coklat dan peanut butter. Makan pula masa keluar peti ais. Nikmatnya…
Nak tahu rasanya kenalah buat di rumah.
Selamat mencuba.(Kredit resepi / gambar: Rafidah Rizuan)
Baca juga: RESEPI CHOCOLATE BALL ALA BELGIUM CHOCOLATE


“Teringin pula nak makan chocolate rice yang dalam bekas tu. Mesti sedap, rangup-rangup, dengan rasa coklat lagi. Tapi nak beli kat mana ye area ni. Selalu nampak orang jual online je…”
Sesekali teringin juga nak makan snek-snek dan makanan ringan begini. Sambil tengok TV atau sekadar melepaskan ‘gian’, choco jar tentu ada peminatnya sendiri.

Sebenarnya mudah saja cara membuat kudapan ini di rumah. Hanya menggunakan 3 bahan ringkas, anda boleh makan puas-puas. Jom tengok resepi perkongsian Eyka Azmi ini.
Buat Sendiri Choco Jar Dengan Hanya 3 Bahan, Baru Puas Hati Makan

Hanya 3 bahan yang diperlukan untuk resepi choco jar ini. Mudah sangat!

Bahan-bahan:

coklat Cadbury Milk
bubble rice
minyak masak
marshmallow / apa-apa topping (*optional)

Cara-cara
1. Goreng Bubble Rice Tanpa Minyak
Mula-mula, goreng bubble rice tanpa minyak di atas kuali dengan api paling kecil sekali.
Langkah ini penting untuk elakkan bubble rice lemau dan bubble rice akan sentiasa rangup.

Bagi yang tak tahu, bubble rice begini boleh dibeli di kedai baking atau pasaraya seperti Mydin.

2. Cairkan Coklat
Seterusnya, cairkan coklat Cadbury menggunakan teknik double boil.
1 bar coklat Cadbury campur dengan 2 sudu makan minyak masak. Ini untuk pastikan coklat menjadi cair.
Saya tak gunakan coklat masakan atau coklat compound sebab coklat akan keras bila suhu kembali sejuk.

3. Masukkan Dalam Bekas
Kemudian, bolehlah layerkan bubble rice dan coklat yang sudah cair di dalam bekas.

4. Taburkan Topping
Akhir sekali, taburkan mashmallow di atas atau apa-apa sahaja topping yang anda suka.

Sedapnya!
Wah, dah siap pun. Beginilah hasilnya. Tengok coklatnya yang melting pun dah rasa terliur.

Lain kali bolehlah cuba di rumah. Senang saja cara membuatnya. Hanya 3 bahan!

* Resepi choco jar ini disumbangkan oleh Eyka Azmi menerusi Facebook. Ia disunting dan diterbitkan semula dengan kebenaran. Untuk sebarang pertanyaan boleh rujuk post asal beliau di SINI.


Resepi Choco Rich Ball Tanpa Bakar Untuk Raya, Senang Je!

Choco Rich Ball merupakan antara kuih raya yang menjadi viral untuk tahun 2021.
Pembuatan kuih raya ini juga adalah mudah kerana anda tidak memerlukan pembakar atau oven untuk menyiapkannya.

Jadi, jom kita tengok resepi Choco Rich Ball ini supaya boleh dijadikan kuih untuk sambutan Aidilfitri nanti. Senang je!
RESEPI CHOCO RICH BALL TANPA BAKAR UNTUK RAYA

Resepi yang sangat sangat sedap. Kaya dengan rasa dark chocolate. Kejap ja hampa habis ni kalau buat untuk anak anak…resepi ni takde inspired by. Memang hasil cipta dari saya sendiri. JOM BUAT!

Satu adunan dapat lebih kurang 60 pcs cookies MINI paper cup. Depends pada saiz yang dibentuk.
Bahan-bahan
BAHAGIAN CHOCOLATE BALL
1. Butter : 250 gram
2. Chocolate compound ( Dark Chocolate): 325 gram
3. Serbuk koko : 120 gram
4. Susu Pekat : 100 gram
5. Biskut Marie : 300 gram
6. Mini cookies paper cup macam dalam gambar
BAHAGIAN TOPPING
1. Chocolate compund (Dark chocolate) : 500 gram
2. 4 sudu kecil minyak masak
Cara – cara

BAHAGIAN CHOCOLATE BALL
1. Cairkan 250 gram butter dan 325 gram coklat compound. Boleh pakai double boil atau microwave. Kalau double boil. Masukan sekali butter & chocolate tu. Api slow. Dah cair tutup api. terus masukan bahan2 susu pekat n serbuk koko ..panas2 tu kacau sampai sebati. Microwave pun sama. Dh cair butter n cholate tu..masukan bahan lain tadi kacau sebati.
2. Hancurkan 300 gram biskut marie. Jangan pakai biskut lain. Hancurkan dulu awal2 sebelum step pertama tadi.
3. Masukkan biskut yang dihancurkan kedalam adunan dan gaul sehingga sebati.
4. Bentukkan campuran tadi kepada bentuk bulat dengan menggunakan tangan. Jangan gentel sbb dia akam crack. Mampatkan dan buat bentuk kecil2 dan masukan dalam mini paper cup tadi.
5. Buat lubang di tengah-tengan biskut yang telah siap ..boleh guna apa apa sahaja janji ada lubang kecil kat tengah. Pakai lidi sate pun boleh. Janji yg belum digunakan.
6. Masukkan nutella ke dalam lubang yang dibuat dengan menggunakan piping bag.
7. Setkan ke dalam peti selama 10 minit.
BAHAGIAN TOPPING

1. Cairkan 500 gram dark chocolate.
2. Masukkan 4 sudu kecil minyak masak ke dalam dark chocolate yang dicairkan dan kacau sehingga sebati.
3. Tuangkan dark chocolate tadi ke atas biskut dengan menggunakan sudu.
4. Hias ikut kreativiti anda.
5. Biarkan coklat kering mengikut suhu bilik.Bila kita sentuh diandah tak melekit. ( Tak perlu letak dalam peti ais)
6. Biskut sudah sedia untuk dimakan dan boleh letak kat luar je. Senang kan. Mmg sedap..Serius tak tipu.
Selamat Mencuba!
Sumber: Muhammad Ali


Resepi Chocolate Ball Ala Belgium Chocolate. Wah, Mudah Sangat!

Menjelang Hari Raya, mesti ramai yang tengah sibuk selongkar resepi kuih-muih untuk dijadikan buah tangan atau hidangan nanti, kan?
Selain kuih raya tradisional, biskut moden, anda juga boleh membuat bebola coklat yang mudah ini. Memang mudah sangat, tak perlukan mixer, oven, atau sebarang perkakas khas. Insha Allah, semua orang boleh membuatnya.

Mari kita tengok perkongsian resepi chocolate ball ala belgium chocolate oleh Puan Rozita ini.
Resepi Chocolate Ball Ala Belgium Chocolate
Bahan-bahan yang diperlukan untuk membuat chocolate ball ini senang untuk didapati. Mesti rasa semangat nak buat!

Bahan kering

15 keping biskut marie (dihancurkan)
1 sudu besar serbuk coklat
2 sudu besar chocolate rice
1 sudu badam hancur atau badam hancur

Bahan Pelekat

Susu pekat atau peanut butter. Kalau nak elakkan gula, boleh gunakan pisang atau kurma yang dihancurkan.

*Boleh pilih bahan lain sebagai bahan pelekat.
*Saya guna susu pekat kerana itu saja yang ada di rumah.

Bahan Salut (Luaran)

100gm coklat masakan
1 sudu butter

Cara-cara
Ini cara-cara membuat resepi chocolate ball.
1. Gaul Bahan Kering
Campurkan semua bahan kering dan gaulkan hingga sebati.
2. Campurkan Bahan Pelekat
Campurkan bahan pelekat ke dalam bahan kering tadi sedikit demi sedikit hingga bahan boleh bersatu bila dibulatkan.
3. Bulatkan Adunan
Bulatkan adunan hingga habis. Nak buat bentuk lain pun boleh. Terpulanglah ya.
Foto Kredit: eventbrite.com
4. Sejukkan
Simpan dalam freezer selama 15 minit.
5. Sediakan Bahan Salut
Cairkan coklat masakan bersama butter di atas api perlahan atau guna microwave.
Keluarkan chocolate ball dari freezer dan salut dalam coklat masakan secukupnya.
Foto Kredit: keepitkind.com
6. Hiaskan Ikut Kreativiti
Letak kembali bebola coklat yang telah dicelup di atas dulang dan hiaskan topping mengikut kreativiti masing-masing.
7. Sejukkan Lagi Sekali
Akhir sekali, simpan dalam freezer selama 5 minit. Siap untuk dihidang. Seeloknya, simpan dalam bekas kedap untuk elakkan coklat kering dan kekal lembap.
Inilah hasilnya!

Tak Susah, Kan?
Mudahnya resepi chocolate ball ini, kan? Bolehlah buat kelainan untuk majlis berbuka puasa, Hari Raya, atau open house nanti. Kalau nak sedap, makanlah chocolate ball ini dalam tempoh seminggu daripada tempoh ianya dibuat.
Walaupun mudah, hasilnya memang lazat, nampak cantik, elegan, dan mewah!

*Perkongsian asal resepi chocolate ball ini oleh Puan Rozita AY melalui Facebook beliau ini diterbitkan semula dengan kebenaran beliau. Selain berkreatif di dapur, Puan Rozita menghasilkan pelbagai rekabentuk balang kuih raya custom made yang sangat cantik. Follow beliau di SINI.


Resepi Chocolate Bar Bubble Crunch Simple, Guna 2 Bahan Je Dah Jadi!

Dalam tak sedar sudah 2 minggu kita menyambut Ramadhan, pastinya pelbagai juadah telah dicuba oleh semua orang. Tetapi apa yang lebih menarik, kedatangan Syawal juga kian terasa apabila resepi resepi kuih raya juga banyak dikongsi oleh semua. Antara yang menarik perhatian ialah resepi yang berasaskan coklat yang sering menjadi kegemaran orang ramai.
Resepi yang mudah dan senang ini boleh dicuba oleh semua orang dan pastinya digemari ramai. Sabariah Sareh Saad melalui laman Facebooknya berkongsi resepi biskut bar coklat rangup yang sangat simple dan senang untuk dibuat. Hanya guna dua bahan sahaja dah boleh buat!

Biskut Bar Coklat Rangup (Chocolate Bar Bubble Crunch)

Setelah viral biskut raya 2 bahan (Almond Cluster) yang agak mewah tu.Ramai jugak mengeluh “ala badam mahal”, “ala kena bakar badam ke, rumah saya takde oven” ada je masalah korang Hari ni Mama Imani kongsi resepi cookies murah sket tapi nampak premium dan lazat.Biskut raya yang ni takyah bakar langsung.Senang ya amat.

Bahan-bahan

– Bubble rice (rice krispies plain)
– Milk chocolate coin Beryls
(Acuan petak tu optional bole jugak guna silicone molds atau paper cup ikut kreativiti masing2)
Cara buat

1-Cairkan coklat macam biasa la buat double boil tu.

2-Gaul bubble rice dengan coklat kemudian letak dekat acuan.Kemudian tuang baki coklat sampai paras acuan tu bagi nampak padat. (Step ni ikut kreativiti masing2 guna acuan apa)

3-Tekan pembahagi loyang tu bagi terpisah semua adunan jadi bar.Kemudian simpan sekejap dalam peti ais bagi coklat mengeras.

4-Tanggalkan loyang bar tu perlahan2.Kemudian simpan biskut dalam balang.Senang je pon

Selamat mencuba.
Ps:Nak nampak cun lagi bole “drizzle” white coklat atas permukaan biskut bar coklat tu.
Sumber : Sabariah Sareh Saad


Resepi Churros Luar Rangup & Dalam Gebu, Lembut Sampai Esok!

Churros merupakan snek pastri goreng. Ia adalah makanan tradisi di negara Sepanyol dan Portugal, yang merupakan negara asalnya. Ekoran, negara Malaysia juga terkenal dengan kepelbagaian jenis makanannya, maka tidak hairanlah jika snek ini boleh diterima umum.
Kali ini, anda tidak perlu terbang ke negara Eropah semata demi Churros kerana boleh saja sediakan hidangan ini sendiri di rumah. Resepi ini telah dikongsikan oleh Puan Myra Abdul yang menghasilkan Churros menggunakan acuan besar kerana hasilnya ia menjadi lebih gebu dan lembut.

Baca juga: Rupanya Ini Cara Mudah Buka Jaket Ikan Cencaru, Barulah Tak Tercarik Isinya!
LAGI BERTAMBAH ENAK, BILA DICELUP DENGAN COKLAT!

Ada yang dah hebat buat CHURROS ke? Nak tanya lah, churros ni sedap kalau keras ke atau gebu lembut?

Churros saya buat ni acuannya besar. Kalau panas, luar rangup dalam gebu lembut. Dan masih lembut sampai ke esoknya. Kalau guna acuan yang kurus sikit, churros jadi keras pulak.
RESEPI CHURROS GEBU LEMBUT
BAHAN-BAHAN:

1 cawan air
1 cawan tepung gandum
1 sudu besar butter
1 sudu besar gula
1 sudu kecil garam
1 sudu kecil esen vanila
1 biji telur gred A

CARA PENYEDIAAN CHURROS:

1. Didihkan air, masuk butter, gula, garam dan esen vanila. Tutup api.
2. Masukkan tepung gandum, kaup balik sampai sebati.
3. Masukkan telur, kacau juga sampai sebati.
4. Masuk adunan dalam piping bag dan guna nozzle bunga.
5. Paipkan terus dalam minyak atau boleh juga paip dulu atas dulang untuk dapat saiz yang sama.
RESEPI DIP COKLAT

Coklat Beryl’s
Susu cair/susu fullcream

Cairkan cara double boiler. Siap !!!!
Sumber: Facebook Myra Abdul via Masak Apa Hari Ni..(MAHN)


Orang Malaysia kalau masak memang ‘tak jadi’ kalau tak ada cili. Tak kisahlah cili padi, cili kering, cili segar ataupun pes cili boh – yang penting nak kena ada juga rasa pedas tu kan?
Disebabkan itulah, cili boh atau cili kisar ini merupakan antara pes masakan serbaguna yang ‘wajib’ ada di setiap rumah. Berbanding menggunakan cili segar, penggunaan cili boh dalam masakan lebih menyenangkan, menjimatkan masa dan mudah disimpan sebagai stok.

Walaupun cili boh banyak dijual di pasaran, tak semuanya kena dengan citarasa kita. Lagipun mungkin ada sesetengah cili boh yang telah ditambah pengawet dan membuatkan rasanya kurang asli dan tidak sesedap yang kita buat sendiri di rumah.
Jadi, jom kita tengok cara buat cili boh homemade yang ‘power’ dan tahan lama hasil perkongsian Cik Nur E-fa Zainuddin ini.

Step-by-Step: Cara Buat Stok Cili Boh ‘Power’, Tahan Berbulan Tak Berkulat
Bila ada stok cili boh di rumah memang sangat memudahkan kerja kan? Nak masak apa pun senang. Cuma perlu ambil sesudu dua dari peti sejuk bila nak masak lauk, nak buat nasi goreng, mee goreng, sambal dan sebagainya. Dah macam satu keperluan sebab orang Malaysia memang tak sah kalau tak jumpa cili dalam makanan.

Sebenarnya mudah sangat nak buat cili boh yang awesome dan tahan lama. Ini saya nak kongsikan resepi cili boh yang simple untuk dicuba di rumah.
Bahan-bahan

Cili kering (pilih yang gemuk pendek tak pedas, kalau suka pedas ambil yang kerinting)
Air panas mendidih (saya panaskan guna cerek elektrik je senang)
Garam kasar
Minyak masak

Contoh gambar jenis cili kering yang saya gunakan. Gemuk dan pendek kurang pedas. Gambar dari internet.
Cara-cara
Okay dah sediakan semua bahan? Jom kita tengok cara-caranya.
1. Gunting Cili Buang Biji
Mula-mula sekali macam biasalah, kita guntingkan dulu cili kering tu untuk buangkan bijinya.
Kalau nak senang buang biji, belahkan di tengah. Kalau nak gunting ikut suka pun tak apa asalkan bijinya dapat keluar.
2. Rendam Air Panas
Kemudian proses seterusnya kita rendamkan cili kering tadi dalam air panas mendidih sebelum dikisar. Mungkin ada yang biasa rebus atas api untuk lebih cepat, so terpulanglah yang mana senang.
Saya rendamkan dalam air panas mendidih selama sejam supaya teksturnya lembut dan cantik bila dikisar nanti.

3. Basuh & Toskan
Bila dah rendam tadi, basuhkan cili bagi bersih dan toskan lebihan air.
4. Kisar
Seterusnya, kisarkan cili kering dalam blender bersama minyak dan sedikit garam kasar.
Untuk buat sekilo cili kering ni, saya gunakan segenggam garam kasar dan 2kg minyak. Nanti masa memasak tak perlu bubuh minyak lagi untuk menumis. Apapun, boleh agak-agak mana yang rasa sesuai dengan citarasa.

5. Simpan Dalam Bekas Bertutup
Akhir sekali, bubuhkan dalam bekas bertutup dan simpan dalam peti sejuk bahagian chiller. Boleh tahan berbulan, memang tak berkulat.

Tips Cili Boh Tahan Lebih Lama
Untuk dapatkan cili boh tahan lama, pastikan jangan guna air masa buat cili boh ni. Lepas basuh, toskan betul-betul. Boleh lebihkan minyak masa blend.
Selain itu, masa nak guna nanti ambil pakai sudu yang bersih. Jangan campur dengan sebarang sisa supaya cili kisar tu tak tercemar dengan bahan makanan lain. Tu yang buat dia mudah rosak.
Kalau buat stok sekali banyak tapi jarang masak di rumah, bahagikan kepada beberapa bekas kecil supaya mudah nak guna sedikit demi sedikit. Sebahagian tu boleh simpan dalam freezer supaya tahan lebih lama.

Selamat Mencuba
Mudah kan? Tak perlu pakai pengawet dan dijamin lebih bersih bila buat stok cili boh homemade sendiri di rumah.
Jadi, tak perlu beli lagi. Jom pakat buat sendiri. Rasa cili yang lebih asli dan ‘power’, mesti masakan pun bertambah sedap.

*Resepi cili boh tahan lama ini disumbangkan oleh Cik Nur E-fa Zainuddin menerusi Facebook. Ia telah disunting dan diterbitkan semula dengan kebenaran. Untuk lebih banyak resepi dan perkongsian, boleh follow beliau di SINI.


Resepi Cinnamon Roll Ekspres Guna Paratha Instant. Simple Tapi Sedap Macam Bakery

RESEPI CINNAMON ROLL EKSPRES GUNA PARATHA
Musim PKP ni ramai yang cuba macam-macam resepi menarik dan kreatif kan?

Memang nampak menyelerakan sangat resepi cinnamon roll yang dikongsikan oleh Wan Ramlah Wan Rahimi menerusi Facebook ni.
Hanya dengan menggunakan beberapa bahan mudah, kita boleh buat sendiri cinnamon roll yang gebu dan lazat seperti di kedai roti atau bakery. Fuh, memang dapat bayangkan kalau dapat makan panas-panas masa beru keluar oven / air fryer tu! Cicah pulak dengan kopi, confirm terangkat….

Jom kita cuba resepi cinnamon ekspres yang menyelerakan ini hanya dengan menggunakan paratha instant – tak perlu uli!

Resepi Cinnamon Roll Ekspres
Cinnamon rolls express untuk hi-tea lepas WFH…
Lemak, manis, rangup…cukup rasa & sedap di tekak sendiri… Hehe.
Jom cuba buat. Mudah sangat!
Ini bahan-bahan dan cara nak buat.

Bahan-bahan:

4 kpg paratha
3 sudu butter
2 sudu nestum
2 sudu susu tepung
1 sudu cinnamon powder
1/2 cwn gula perang

Cara-cara:
1. Mula-mula kita gaul sebati butter+nestum+susu tepung+gula perang+ serbuk cinnamon.
Dah gaul nanti lebih kurang macam nilah rupa dia.

2. Kemudian susun 2 keping paratha.
Pastikan bertindan sikit kat tengah-tengah tu supaya kita boleh gulung jadi bentuk silinder dan dapat potong dengan mudah.

3. Seterusnya sapu campuran cinnamon tadi pada bahagian atas paratha nipis-nipis.

4. Gulung perlahan-lahan dengan kemas.
Lebih kurang macam ni bentuknya.

5. Bahagikan kepada 8 bahagian.
Kemudian potong 8 bahagian gulungan tadi.

6. Susun potongan cinnamon rolls pada loyang yang telah digris dengan butter.
Baca juga: Nampak Serupa, Tapi Ini 5 Perbezaan Antara Marjerin Dan Butter

7. Sedia untuk dibakar.
Panaskan AF 200/5min.

8. Bakar cinnamon rolls pada suhu 200/10min. Saya guna air fryer.
(Nak guna oven pun boleh, terpulang pada suhu oven masing-masing.)
Inilah hasilnya!

Dah boleh makan panas-panas. Dapatlah jimat masa PKP ni. Boleh makan ramai-ramai dekat rumah.
Tak payah nak keluar pergi bakery atau kedai roti. Sedap pun sedap!

Mudah sangat kan? Tak payah nak uli-uli dah. Memang best kalau ada stok paratha instant dekat rumah. Macam-macam boleh buat sebenarnya.
Kalau nak tengok banyak lagi resepi menggunakan paratha instant oleh Puan Wan Ramlah Wan Rahimi, boleh ke link berikut:

Roti Sarang Burung Cheese
Sausage Wrap Instant
Mini Pizza Paratha

Selamat mencuba!
*Kredit resepi asal oleh Wan Ramlah Wan Rahimi menerusi Group Facebook Resepi Air Fryer [Malaysia].


Resepi Coklat Bar Nestum Untuk Anak-Anak, Elok Bersalut!

Coklat dan kanak-kanak tidak dapat dipisahkan. Hampir setiap hari pasti mereka akan meminta untuk membeli coklat di kedai dan menikmatinya sambil menonton TV. Oleh itu, untuk mengelakkan sebarang pembaziran, apa kata ibu-ibu cuba membuat sendiri resepi coklat bar nestum. Mudah sahaja kerana hanya menggunakan dua bahan utama dan terhasilah coklat bar untuk anak-anak. Rugi kalau tak cuba!
Baca juga: Resepi Puding Tiramisu Kastard, Rasa Lemak Manis Kopi Sedap!

RESEPI COKLAT BAR NESTUM UNTUK ANAK-ANAK
Buatkan coklat nestum bar untuk anak-anak. Rasanya sebijik sama macam coklat lain. Hanya guna 2 bahan sahaja iaitu nestum dan coklat. Resepi sangat simple dan yang penting tak perlu bakar.

Bahan-bahan:

Nestum 500g yang original
Dark compound beryls 1kg (yang ini kurang manis berbanding milk compound)

Cara-cara penyediaan:
1. Cairkan coklat dengan kaedah Double boiler

2. Selepas itu masukkan 1 paket nestum. Masuk semasa coklat masih panas.

3. Gaul sampai sebati biar bersalut elok

4. Selepas dah gaul sebati masukkan dalam bekas yang dilapik dengan plasti. Senang nak keluarkan nanti

5. Potong siap-siap baru letak dalam peti ais

6. Bila dah sejuk, patah-patahkan dan dah siap!

*Wah, nampak sedap! Senang sahaja nak buat. Bawa pergi berkelah pun sedap ini.
Sumber: Facebook Ida Zaida


Resepi Coklat Ala Royce Viral TikTok, Memang Rasa Coklat ‘Kayangan’!

Kalau kita scroll TikTok, memang coklat ni asyik disebut dan dibeli oleh orang ramai. Tak lain dan tak bukan, mestilah coklat Royce. Lebih menariknya, coklat tersebut disaluti dengan serbuk koko dan cair di dalam mulut. Wah! Walaupun harga mahal tapi berbaloi nak cuba.
Sebenarnya, boleh buat sendiri sahaja di rumah coklat ini. Bahan-bahan yang diperlukan juga mudah dan yang penting rasa sama sebiji seperti yang viral di TikTok.

Baca juga: Resepi Coklat Bar Nestum Untuk Anak-Anak, Elok Bersalut!
RESEPI COKLAT ALA ROYCE VIRAL TIKTOK
Resepi ini dikongsi oleh Noor Rabi Atul Adawiyah di Facebook. Rugi kalau tak cuba.

Chocolate ala Royce. Chocolate ni viral di TikTok. Jom saya share resepi dan cara buat.

Bahan-bahan:

150gm whipping cream
50gm pure butter
250gm chocolate (saya guna chocolate Callebaut 811)
Cocoa powder (saya guna van houten)

Cara penyediaan:
– Double boil whipping cream sehingga naik bubble kecil terus matikan api.
– Masukkan chocolate dan pure butter.

– Kacau sampai semua sebati.
– Sediakan bekas ukuran 7”x 7” yang dilapik dengan parchment paper.

– Tuang semua adunan kedalam bekas dan ratakan. Hentak perlahan supaya adunan sekata.
– Sejukkan didalam peti sejuk paling kurang 2jam atau sebaiknya semalaman.

– Bila dah chocolate dah keras keluarkan daripada bekas dan potong ikut size yang dikehendaki.
– Taburkan cocoa powder atau boleh golek-golekkan potongan chocolate tadi kedalam cocoa powder. Kena buat cepat sebab chocolate mudah cair.
Cukup sekadar digaul nipis so akan dapat rasa yang balance diantara manis chocolate dan pahit cocoa powder.

Sedapnya! Makan sambil layan movie. Memang confirm terus licin semua….
Sumber: Facebook Noor Rabi Atul Adawiyah


Kecur Air Liur! Ini Cara Buat Sendiri Serbuk Colek Ala Thai Di Rumah

Sebut je mangga, mesti ada antara kita dah mula kecur air liur. Ada suka mangga manis, ada suka yang masam. Buah mangga ni memang terkenal di negara jiran kita, Thailand. Kalau di tepi jalan di sana, memang banyak nampak orang jual buah mangga yang dah siap dipotong dan dibuang kulit. Selalunya kita boleh pilih sekali dengan pencicahnya yang pelbagai jenis.
Foto Kredit: mangovine.net

Kadang-kadang bila kita beli buah mangga di pasar sini pun kerap juga dapat yang kurang masak. Nak makan saja memang susahlah sebab masam sangat. Jadi ramai yang suka cicah kicap pedas, cicah garam, asam dan sebagainya. Bagi yang nak bertukar selera, bolehlah cuba colek pedas-pedas manis ala Thai ni.
Mudah dan ‘menyengat’, jom kita cuba cara buat sendiri serbuk colek ala Thai di rumah hasil perkongsian Puan Norashikin Ismail.

Cara Buat Sendiri Serbuk Colek Ala Thai Di Rumah. Sedap!
Berikut adalah bahan-bahan yang perlu disediakan terlebih dahulu.

Bahan-bahan

Cili kering 10 tangkai
Belacan besar ibu jari hiris nipis *
Udang kering segenggam
Gula 6-7 sudu besar
Garam secukup rasa

Cara-cara
Mudah saja bahan-bahannya, boleh alter bahan tu ikut kesesuaian. Mungkin ada yang tak makan belacan, jadi kalau tak letak pun tak apa.
Sekarang jom tengok cara-caranya pula.
1. Cuci & Toskan Bahan
Mula-mula, cuci bersih cili kering dan udang kering. Kemudian toskan untuk buang lebihan air.
2. Sangai
Seterusnya, sediakan kuali dan sangai (goreng tanpa minyak) cili kering, belacan, dan udang kering sehingga kering dan ringan.
3. Potong Cili
Kemudian, biarkan bahan tadi sejuk sekejap. Lepas tu, potongkan cili belah dua dan keluarkan bijinya.
4. Blender
Masukkan semua bahan tadi ke dalam blender untuk dikisar sehingga hancur.
Kalau yang suka tekstur kasar, blender kejap saja. Kalau suka halus, boleh blend lama sikit. Terpulanglah ya.
5. Tambah Garam
Akhir sekali, boleh gaul dengan sedikit garam untuk menaikkan lagi rasanya.
Agak-agaklah suka banyak mana ya. Kalau masih pedas, boleh juga lebihkan gula. Nak lagi sedap, boleh guna gula merah atau gula kabung. Adjust ikut citarasa dan kreativiti masing-masing ya.
Bila siap, inilah hasilnya….

Boleh Buat Stok Dan Simpan Dalam Bekas
Memang mudah sangat nak buat serbuk colek ala Thai ni sebenarnya. Barulah syok nak makan buah mangga yang dah dipotong tadi.
Bagi yang suka menyicah tu, dalam otak mesti dah terbayang-bayang isi mangga yang rangup krup krap krup krap. Fuh! Siap ada yang boleh keluar air mata bila makan.
Jadi apa tunggu lagi, lain kali mesti rajin cari mangga di pasar sebab dah boleh buat sendiri serbuk colek yang sedap ni di rumah.
Selamat mencuba!

*Resepi serbuk colek mangga ala Thai ini dikongsikan oleh Puan Norashikin Ismail menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, boleh rujuk post asal beliau di SINI.


Cara Buat Coleslaw Ala KFC Yang Cukup ‘Simple’. Guna 4 Bahan Saja

“Ayam goreng ni kalau makan dengan coleslaw macam dekat KFC tu mesti sedap. Tak adalah rasa kosong sangat. Susah tak nak buat sendiri agaknya? Kalau beli, dah tentu mahal walaupun baru semangkuk kecil.”
MEsti dah ramai boleh buat sendiri ayam goreng ala KFC di rumah. Ada yang suka makan dengan nasi putih, ada yang suka ratah begitu saja. Bila-bila goreng ayam KFC di rumah tu, bolehlah sediakan coleslaw ini sebagai hidangan sampingan. Memang ‘ngam’ dan semestinya berkhasiat.

Dalam artikel kali ini, Puan Julia berbesar hati untuk berkongsikan resepi coleslaw ala KFC yang sangat mudah. Jom kita tengok cara-cara membuatnya di bawah.
Resepi Coleslaw Ala KFC Yang Cukup Mudah & Sedap
Berikut adalah bahan-bahan asas yang diperlukan untuk membuat coleslaw.

Bahan-bahan

1/4 kobis
1 Lobak Merah
1/2 cawan susu segar
5 sudu besar mayonis kesukaan anda
*1 sudu besar gula
*1 sudu kecil garam

*boleh kurangkan jika perlu

Cara-cara
1. Hiris Kobis & Lobak
Mula-mula, buang bahagian keras pada kobis dan hiris dadu.
Lobak merah pula disagat atau dipotong halus dan juga dihiris dadu.
Masukkan ke dalam sebuah bekas dan gaulkan.

2. Masukkan Susu Segar
Kemudian, masukkan setengah cawan susu segar.

3. Tambahkan Mayonis
Seterusnya masukkan 5 sudu besar mayonis. Kalau nak lebih boleh ikut citarasa anda.

4. Perasakan Dengan Garam & Gula
Untuk dapatkan rasa yang lebih ‘naik’, boleh perasakan dengan 1 sudu gula dan sedikit garam.

Kalau rasa tak perlu sebab tengah diet atau nak buat coleslaw yang lebih sihat, tak payah bubuh pun tak apa. Dah cukup sedap juga.
5. Sejukkan
Akhir sekali, sejukkan dalam peti sejuk sekejap supaya semua bahan tadi bersatu. Sementara tu bolehlah goreng ayam KFC atau apa-apa makanan yang nak dihidangkan bersama nanti.
Coleslaw ni memang lagi sedap kalau dimakan sejuk-sejuk.

Siap!
Bila dah siap, inilah hasilnya. Memang sedap berlemak. Sesuai sangatlah dimakan dengan ayam goreng KFC, fish & chips, chicken chop, lamb chop dan sebagainya.

Mudah sangat kan? Dah macam makan di restoran pula walaupun cuma tambah coleslaw di tepi. Rugi kalau tak buat sendiri tau. Cukup menyelerakan, bahannya senang nak dapat, jimat pun jimat.
Selamat mencuba.

*Resepi coleslaw ala KFC ini disumbangkan oleh MamaPapa Rea menerusi Facebook. Ia telah disunting dan diterbitkan semula dengan kebenaran.
**Untuk lebih banyak tips dan perkongsian, boleh follow blog MamaPapa Rea di SINI.


Cara Buat Roti Coney Sausage ‘Sebijik’ Macam Di A&W, Isi Padat & Puas Dimakan!

Setiap kali berkunjung ke restoran makanan segera popular A&W, pastinya menu Coney Dog menjadi pilihan ramai. Namun, jika and berkunjung dengan membawa anak dan seisi keluarga yang ramai bajet dalam poket pun mesti ‘lari’ kan? Jadi, salah satu solusinya adalah dengan membuat sendiri roti sosej bersalut ini di rumah supaya lebih puas dimakan. Rasa dan rupa pun sama!
RESEPI CONEY SOSEJ ALA-ALA A&W
Coney sosej ala A&W atau bahasa Melayunya, roti sosej bersalut sos daging cincang. Teringin nak makan A&W tapi rasanya boleh buat sendiri je kat rumah. Jimat masa dan boleh dibuat banyak untuk minum petang.

Resepi:
1. Sediakan bahan untuk sos;

– 3 ulas bawang putih, 1 biji bawang holland, 1 biji lobak merah, dan sepaket daging lembu kisar. Cincang halus tumis bersama minyak panas.

-Gaul rata masakan dan masukkan rempah; 2 sudu besar cili kering kisar, 4 s/b sos tomato, 2 sudu kecil serbuk jintan manis, 2 s/k serbuk kari pedas, 2 s/k serbuk cili, 1 s/k serbuk lada hitam, garam secukup rasa dan air secawan.
-Kacau sehingga masak. Pastikan sos tidak terlalu cair tidak terlalu kering. Dibiarkan sos seketika.

2. 1 biji bawang holland dipotong dadu dan rendam di dalam air sejuk bersama secubit garam. Kemudian buang air tersebut.
3. Sosej dikukus selama 5 minit, manakala roti dikukus selama 1 minit.

4. Masukkan sosej ke dalam roti, kemudian tuangkan sos daging cincang, dan akhir sekali taburkan bawang holland.

5. Sedia dihidang. Jangan lupa air Sarsi sejuk untuk diminum bersama.

Selamat mencuba.
Sumber : Zurina Zulkefli


Resepi Cookies Ala Famous Amos Viral, Punyalah Sedap Sampai Habis Sebalang Tak Perasan!

RESEPI COOKIES ALA FAMOUS AMOS
Bila dah dalam bulan Ramadan ini, selain persediaan berbuka puasa dan beribadah, ramai juga dalam kalangan kita yang membuat persediaan dari segi kuih raya. Maklumlah, nak jamu tetamu yang berkunjung ke rumah ketika sambutan Hari Raya Aidilfitri kelak, mesti kena ada biskut raya yang sedap bukan?

Oleh itu, ada satu resepi biskut raya yang menjadi kegilaan ramai kerana memang mirip dengan jenama cookies terkenal Famous Amos. Jadi, ini resepi cookies ala Famous Amos yang viral anda kena cuba buat sendiri di rumah. Krup krap kunyah sampai tak perasan habis sebalang makan!
Baca juga: Resepi Siakap Kengsom Macam Makan Di Thailand, Kuah Pekat, Masam & Pedas Kaw!

RESEPI COOKIES ALA FAMOUS AMOS VIRAL

Bahan-bahan seperti di bawah:
-250 gram Butter
-1 1/4 cawan brown sugar
-1 sudu kecil essence vanila
-1 biji telur
-2 1/2 cawan tepung gandum
-1/2 cawan tepung jagung
-1 sudu kecil baking powder
-1 sudu kecil soda bikarbonat
-6 sudu besar minyak masak
-2 cawan coklat cip
-Almond nips / almond flakes –jika suka
CARA-CARA
1) Masukkan butter 250gm, brown sugar 1 1/4 cawan, essen vanila 1 sudu kecik dan telur sebiji. Kacau relex je jus untuk bagi sebati. Jangan kacau guna mixer kacau slow-slow je ok.

2) Masukkan tepung gandum 2 1/2 cawan, tepung jagung 1/2 cawan, soda bikarbonat 1 sudu kecik, baking powder 1 sudu kecik, dan minyak masak 6 sudu besar, kacau lagi bagi sebati, kacau slow-slow tau, jus untuk bagi sebati.

3) Bila dah sebati, masukkan 2 cawan coklat chip.

4) Kacau bagi sebati lagi, sampai semua mesra friendly gitu, kacau slow-slow ye.

5) Kalau rasa nak tambah badam ke, nips ke, almond flakes ke, conflakes ke, nestum ke..tambah je ikut suka ok.

6) Adunan yang dah siap tu, masukkan dalam fridge 30 minit, tutupla sikit, kang bercampur bau dalam peti ais tu pulak. Pastikan adunan jadi keras sedikit dari sebelum tu.

7) Sapu tray dengan butter, cubit sikit letak jarak-jarak dalam tray tu macam dalam gambar tu.

8) Sebelum tu panaskan oven 150′ guna api atas bawah dan kipas on.Bila oven dah panas bakar selama 20 minit. Tengok adunan tu betul-betul, tak perlu tekan adunan bagi penyek, just cubit sikit letak je dalam tray.

9) Nampak tu dah start mengembang, jangan gatal-gatal nak buka oven sekejap-sekejap, terbantut jadinya nanti.

10) Masa keluar biskut ni, lembut sikit tau, dah sejuk nanti baru crunchy. Bolehla ngap.

Selamat mencuba!
Sumber: Nur Fitriyana


Resepi Cookies Ala Famous Amos Yang Mudah, Sedap & Menjimatkan!

Aroma biskut coklat chip Famous Amos yang mengiurkan memang akan membuka selera sesiapa sahaja. Maka, tidak hairan jika harganya agak mahal yang seiring dengan kualitinya. Disebabkan itu, penulis ingin kongsikan resepi cookies ala famous amos untuk anda sediakan sendiri di rumah.
Resepi ini telah dikongsikan oleh Puan Mastini. Katanya resepi ala Famous Amos ini sangat mudah untuk dibuat, gerenti sedap dan puas hati. Jom baca!

Baca juga: Ibu Ini Kongsi Tips & Review Lauk Frozen, Jimat Masa!
COOKIES ALA FAMOUS AMOS

Resepi Famous Amos Simple! Confirm jadi.

RESEPI FAMOUS AMOS
BAHAN A

250 gm Butter
1 1/4 cawan teh -brown sugar
1 sudu kecil esen vanilla
1 biji telur

BAHAN B

2 1/2 cawan tepung gandum
1/2 cawan tepung jagung
1 sudu kecil baking powder
1 sudu kecil soda bikarbonat
6 sudu besar minyak masak

BAHAN TAMBAHAN:

2 cawan cip coklat
almond flakes

1. Kacau rata bahan A guna senduk. Jangan guna mixer. Pakai spatula atau senduk sahaja pun dah cukup.
Tujuan nak bagi bahan sebati je, kacau slow-slow. Bila bahan dah bercampur je terus stop. Tak perlu bagi kembang. Tak perlu tunggu sampai gula larut.
2. Bila dah kacau masukkan pula bahan B. Sama macam tadi kacau guna spatula secara perlahan.
3. Bila dah sebati baru tambahkan cip coklat. Coklat cip jangan bawa keluar awal dari peti ais takut dia lembik bila gaul sekali nanti rasa biskut lari sikit sebab larut dengan coklat chips. Masa nak letak baru keluarkan dari peti ais.
4. Bila dah menjadi adunan, masukkan dalam peti ais selama 1 jam. Simpan sampai dia jadi keras sikit. Simpan lama pun takpe. Kalau nak cepat simpan kat bahagian atas peti ais pastu agak-agak dah keras sikit boleh bawa keluar dan start cubit mencubit
Bila dah jadi acuan memang agak lembik jangan panik okay, benda gebu ni kena letak dalam peti selama 1 jam. Cara saya letak dalam freezer je 15 minit dah keras.
5. Satu pesanan ringkas bila dah keluar freezer, masa nak cubit guna 2 sudu pastikan ambik sedikit saja. Sebab benda ni akan mengembang bila dibakar. Lepas dah cubit letak balik acuan dalam frezer bila nak guna baru keluar balik.
6. Masa susun atas loyang, jarakkan jauh sikit antara satu sama lain untuk bagi ruang biskut mengembang. Make sure cubit saja adunan tu. Tak perlu tekan bagi leper.
Bakar 20 minit suhu 150°C guna api atas bawah. Jangan lupa preheat oven sebelum letak cookies.

7. Siap untuk dinikmati.
Jom cuba buat dan semoga berjaya.
Sumber: Facebook Mastini via Masak Apa Hari ni.. (MAHN)


Guna Satu Je Bancuhan Tepung Yang Sama Boleh Dapat  3 Jenis Cookies Ala Famous Amos!

“Alamak, sempat lagi tak nak buat kuih raya ni?”
Biskut raya atau kuih raya sudah pastinya antara hidangan yang wajib ada di setiap rumah apabila tibanya Hari Raya. Namun, buat anda yang masih belum siapkan kuih raya tersebut, apa kata anda cuba buat resepi 3 jenis cookies dalam satu bancuhan tepung yang sama. Lagi cepat dan memang macam biskut Famous Amos!

RESEPI 3 JENIS COOKIES ALA FAMOUS AMOS
Nak cakap terima kasih kepada semua yang sudi share resepi cookies yang sedap ni… Saya try buat 3 jenis cookies dengan pakai bancuhan tepung yang sama..alhamdulillah menjadi.
(pakai 1 bancuhan ja dah boleh dapat 3 jenis cookies)

Bahan A: Kacau Rata

Semua bahan ini hanya perlu dicampurkan sehingga campurannya cantik & sebati.
* 250 gram Butter
* 1 1/4 cawan brown sugar(sis pakai 1 cwn je)
* 1 sudu kecil esen vanila
* 1 biji telur (kalau gred b pakai 2 biji)
Selesai campur bahan A, masukkan pula bahan B seperti bawah.

Tambahkan Bahan B
* 2 1/2 cawan tepung gandum
* 1/2 cawan tepung jagung
* 1 sudu kecil baking powder
* 1 sudu kecil soda bikarbonat
* 6 sudu besar minyak
Bila dah gaul sebati bahagikan kepada 3 adunan..
1) RED VELVET COOKIES

-letak 2 sudu serbuk koko
-letak pewarna merah (letak sampai warna jadi cantik)
-untuk topping kebiasaannya orang letak white choc chip tapi sis pakai almond nips dgn butterscotch chip (pakai yang mana ada je..)
2) CALLEBAUT DARK CHOC COOKIES

-yg just tambahkan topping dia ja callebaut dark choc coin tu dengan nestum..
3) CHOCOLATE ALMOND COOKIES

-letak serbuk koko dalam 4 sudu
-letak topping choc chip, almond nips (tambah ja apa2 yg korang suka ok)
Seterusnya….
4) Sejukkan Adunan

Bila dah menjadi adunan, masukkan ke dalam peti sejuk sekejap dalam 1jam..
Kemudian….
5) Sedia Dibakar

Lepas 1 jam, bolehlah keluarkan adunan dan sedia untuk membakar. Adunannya memang lembik sikit ya.
Masa susun atas loyang, jarakkan jauh sikit antara satu sama lain.
6)Masukkan Dalam Oven

Bakar 25 minit suhu 150 darjah(oven sis) guna api atas bawah atau ikut kepanasan oven masing-masing. Selamat mencuba.
Sumber: Nadirah Mahamad